
SE ÎNTÂMPLĂ ÎN EUROPA
CONFORM BCE: DATORNICII MAI BOGAŢI DECÂT CREDITORII


Conform datelor unui studiu recent al  Băncii Centrale Europene, în zona euro, unii datornici sunt mai bogaţi decât creditorii.

 Ştirea a stârnit un val imens de comentarii, analiştii manifestând un interes major faţă de subiect. 

Faptul că în Marele Ducat de Luxemburg şi în Malta locuitorii trăiesc mai bine ca în Germania - cel mai mare contributor la bugetul Uniunii Europene - era cunoscut, teoretic. Necunoscut - în absenţa datelor concrete furnizate de recentul studiu al Băncii Centrale Europene - era faptul că nordul Europei ar putea fi mai sărac decât sudul. Cu titlu de exemplu, statul insular Cipru este mai bogat decât Germania. 

Chiar dacă analitiştii intuiau această realitate, în condiţiile în care ar fi  enunţat-o, cel mai probabil ar fi fost aspru contrazişi. În schimb, studiul Băncii Centrale Europene, care dezvăluie adevărul, este imposibil de contrazis, datele sale fiind oficiale. 
Potenţialul exploziv al studiului este amplificat de faptul că rezultatele investigaţiei – obţinute cu un timp în urmă, dar ţinute sub tăcere - au fost date publicităţii după aprobarea pachetului de ajutor destinat Ciprului. Adăugând frustrărilor şi iritărilor create de datele relavate de stidiul BCE, într-o conferinţă susţinută la Frankfurt pe Main miliardarul George Soros le-a recomandat  germanilor să accepte eurobondurile – ceea ce echivalează, practic, cu suportarea unei părţi a datoriilor altor state europene de către Germania. 
Ecourile în presă au fost pe măsura anvergurii reacţiilor emoţionale.

Cu o avere medie de 51.000 de euro, germanii sunt mai săraci decât slovacii şi pe jumătate la fel de avuţi ca grecii, a căror avere medie pe gospodărie se ridică la 102.000 euro. Distribuţia averilor poate fi surprinzătoare fără a fi scandaloasă întrucât descrie realitatea - pe care, indiferent ce motiv, unii politicieni germani au ignorat-o. De neînţeles este, însă, de ce a secretizat Banca Centrală Europeană aceste date, scoţându-le la lumină după aprobarea pachetului de salvare destinat Ciprului. O întrebare insistentă este şi de ce, în Germania, averile sunt mai inegal distribuite decât în orice alt stat sin zona euro
. 
Conform studiului, nu doar războaiele şi reunificarea Germaniei au favorizat aceste dezechilibre, dar şi sistemul bancar german şi cutumele locuitorilor ei. Cei mai bogaţi europeni trăiesc în ţări mici - cu sisteme bancare supradimensionate. 
Există, desigur, şi opinii contrare. În baza studiului care, în ansamblul său, este mai exploziv decât datele pe care se bazează, germanii se pot bucura de o prognoză favorabilă: au o forţă economică mai performantă, un potenţial mai masiv de inovaţii, datorii mai puţine şi o infrastructură mai performantă
.

George Soros a criticat aspru Germania, reproşându-i modul dictatorial de a promova o politică fiscală bazată pe principiul economisirii. 
Ceea ce, la Frankfurt pe Main, a fost ascultat de auditoriu cu mare atenţie, în înaltele medii universitare a fost receptat ca o sumbră profeţie: Germania trebuie să accepte eurobondurile pentru a salva moneda euro, a cărei eventuală prăbuşire ar fi o tragedie de dimensiuni istorice, distrugând economii. Dacă Germania va continua să insiste în politica de austeritate economică, criza se va accentua
.

George Soros nu exclude ca Germania să intre în recesiune, în toamnă. Potrivit opiniei miliardarului american, dacă Germania este împotriva eurobondurilor - care reprezintă soluţia ideală pentru ieşirea din criză - ar trebui să părăsească zona euro. 

Independent de studiul Băncii Centrale Europene, au atras atenţia costurile ridicate ale pachetului de salvare a Ciprului, care trebuie să contribuie cu 13 miliarde euro la volumul acestuia. În aceste condiţii Ciprul ar trebui să-şi vândă rezervele de aur, ceea ce ar duce la scăderea preţului metalului preţios pe piaţa mondială - situaţia confirmând recomandareai făcută de George Soros în sensul a nu miza exclusiv pe aur, ca valoare sigură
.

GERMANOFOBIA - REALITĂŢI ŞI MOTIVAŢII

Simbolurile naziste sunt asociate, după aproape şapte decenii, actualii responsabilil politici germani - accesele de germanofobie incluzând în inventarul lor şi un spot publicitar al Uniunii Europene, întâmpinat cu proteste. Investigarea noului val de anti-germanism este mai complicată decât s-ar putea crede 

Către sfârşitul celui de Al Doilea Război Mondial, în cercurile politice ale Aliaţilor împotriva Germaniei naziste s-a strecurat şi propunerea de a transforma această ţară într-un imens cîmp cultivat doar cu cartofi. Strania idee - respinsă,  categoric - era expresia legitimului sentiment de respingere a terorii naziste, care transformase Europa într-un câmp de ruine şi într-o uriaşă hecatombă.

Similitudini istorice de fond

Istoricul britanic Brendan Simms a studiat etapele concurenţei între statele puternice, ajungând la concluzia că de fiecare dată când Germania devine foarte puternică, creează un disconfort în Europa şi trezeşte resentimente. Teza aminteşte de scepticismul şi circumspecţia cu care mai ales Londra a întâmpinat reunificarea Germaniei. Persistenţa acestor reticenţe „britanice” ar părea cel puţin ciudată, dacă Brendan Simms nu ar oferi răspunsuri, explicaţii, argumente pentru valul actual de anti-germanism
, reflectat în presă - cu precădere în publicaţiile din ţările europene cel mai grav afectate de criză. Trebuie adăugate manifestările germanofobe din spaţiul internautic, sub protecţia anonimatului.

Istoricul britanic consideră inacceptabile manifestările defăimătoare la adresa Germania şi a responsabilii ei politici. În schimb, nu este de părere că odată cu reunificarea Germaniei au dispărut şi temerile pe care noile ei dimensiuni şi forţa sa economică le inspiră Europei - dimpotrivă. Chiar şi el, într-un eseu publicat în New Statesman, parafrazează celebrul motiv al stafiei ce bântuie Europa. De data aceasta, stafia este Germania.

Refuzul Germaniei de a asuma responsabilitatea unor misiuni militare este interpretată de istoricul britanic drept o lipsă de sensibilitate faţă de realele pericole ale lumii. Cu totul alta este situaţia Marii Britanii care se simte, în caz de nevoie, răspunzătoare pentru soarta tuturor. În viziunea lui Brendan Simms, forţa militară rămâne, astăzi, la fel de importantă ca în perioada Războiului Rece. Istoricul precizează că, în Norvegia, în cursul unei conferinţe, a întrebat auditoriul: cine va sări în ajutor dacă ţara le-ar fi atacată, iar SUA ar fi angajate în zona Pacificului, neputând răspunde unei noi solicitări? Răspunsul: nimeni nu ar apela la Berlin - mai degrabă, la Paris, la Londra. Istoricul continuă raţionamentul şi pledează nu cauza unei Anglii mai europene, dar a unei Europe mai britanice.

Brendan Simms a criticat modul în care a fost introdusă moneda comună euro, a considerat că Germania îşi iroseşte energia impunând periferiei europene condiţii pe care aceasta nu le poate îndeplini, a susţinut că arhitectura Europei ar trebui astfel regândită încât Germania să nu mai fie principalul contributor financiar. Opinia istoricului englez este că, în anii 1950, Germania s-ar fi slujit de vehiculul european pentru a reveni în prim plan în familia popoarelor civilizate, că prietenia dintre Paris şi Bonn - ulterior, Berlin - ar fi fost mereu subminată de rivalităţi latente. Totuşi, nu avem voie să întrevedem în puterea, în puterea economică a Germaniei doar latura primejdioasă ci trebuie să aflăm cum putem exploata spre binele Europei, această forţă - afirmă Brendan Simms.

Germania - obsesie, primejdie sau ţap ispăşitor?

Întrebat dacă în volumul să The Struggle for Supremacy, 1453 to the Present, nu va fi conferit Germaniei, încă din secolul XV, o importanţă covârşitoare pe continent,  dacă nu va fi căzut pradă unei obsesii, istoricul britanic a răspuns invocând dimensiunile mari - dintotdeauna - ale teritoriilor locuite de populaţia germanică. Poziţia centrală a Germaniei, ponderea ei demografică sunt „mărimi” care dezechilibrează relaţiile de putere pe continent. Din aceste motive, în decurs de cinci secole s-a încercat şi contracararea ambiţiilor hegemonice germane, intuite de un diplomat suedez în secolul  XVII. Chiar şi în situaţiile în care a fost slăbită, înfrîntă, Germania a constituit o „provocare”. Abia în a doua jumătate a veacului trecut, reînarmată sub egida NATO, Germania a putut ţine piept expansionismului sovietic, a subliniat Brendan Simms. Revenind la arsenalul imagologic negativ cu care este atacată astăzi Germania, istoricul britanic este de părere că nici căştile teutone din timpul împăratului Wilhelm al II-lea, nici mustăţile cancelarului Bismarck, nici simbolurile naziste nu pot fi asociate cu actualii lideri politici ai Berlinului. Pe de altă parte, însă, în volumul său, Brendan Simms reproşează guvernului german faptul că se pierde în speculaţii şi subtilităţi „legaliste” în loc să facă politică: prea multe dezbateri, prea puţine acţiuni. Precizările istoricul britanic sunt şi o pledoarie pro domo. În cadrul interviului, la provocarea reporterului publicaţiei Der Spiegel, anume că Marea Britanie nu mai este luată în serios în Europa, Brandon Simms a replicat că ţările mici din UE văd în Regatul Unit  contraponderea la Germania şi Franţa, două partenere care nu fac Europa să înainteze.

Forţa prejudecăţilor

Dialogul istoricului britanic cu ziariştii germani a scos însă la lumină şi vechile resentimente istorice ce alimentează, astăzi, germanofobia – nu doar pe malurile Tamisei sau ale Mediteranei, dar şi în grupurile de lucru ale unor funcţionari europeni. Este explicaţie logică pentru girarea realizării spotului publicitar al Uniunii Europene, în care germanii sunt asociaţi cu nazismul. 
Pornind de la o recentă reglementare legală menită să amelioreze condiţiile de călătorie cu trenul, realizatorii video-clipului au imaginat următoarea situaţie: în vagon intră un controlor îmbrăcat în uniforma Bundesbahnului şi anunţă călătorii că, pentru asigurarea propriului confort, sunt interzise discuţiile despre religie, politica de imigraţie, corupţie. Filmul, difuzat pe pagina oficială a Parlamentului European, în mai multe limbi, pe Facebook şi YouTube a fost accesat masiv, provocând consternarea europarlamentarilor germani. 
PARADISURI FISCALE EUROPENE – UNELE, MASCATE


Paradisurile fiscale nu se regăsesc doar în Bahamas, Panama, Bermude. Există locuri din Europa la fel de „puţin ordodoxe” în sensul respectiv.
Organizaţia Tax Justice Network atrage atenţia că paradisurile fiscale nu există doar „la umbra palmierilor”, dar ci în orice loc din lume care îşi propune să absoarbă afaceri oferind infrastructură politică stabilă unor persoane sau firme interesate să se sustragă regulilor, legilor şi reglementărilor altor entităţi statale. Europa are ea însăşi asemenea „ferestre”.

Andorra

Statul de dimensiuni foarte mici din Pirinei este independent şi nu face parte din Uniunea Europeană - dar oferă spaniolilor şi francezilor oportunitatea depunerilor acoperite de secretul bancar. Atractivitatea rezidă în faptul că Andorra nu impozitează veniturile, moştenirile sau capitalul. Vecinii spanioli şi francezi pot aduce în băncile din Andorra bani lichizi. 

Germania

Germania are o problemă serioasă legată de transparenţa depunerilor de capital făcute de investitori străini. În plus, străinii nu plătesc impozit pe dobânzi, spre deosebire de cetăţenii germani. Nici informaţiile despre profiturile înregistrate de cetăţenii străini nu părăsesc Germania decât în cazul unor mandate de urmărire pentru acte penale. Altfel, conturile germane ale unor cetăţeni străini se bucură de un grad relevant de anonimitate. 
Tax Justice Network consideră Germania ca fiind printre primii zece păstrători ai secretului bancar din lume.

Anglia

City este cea mai mare placă turnantă a aranjamentelor fiscale din Uniunea Europeană şi poarta deschisă către oazele fiscale. Din toate colţurile Commonwealthului, sume mari de bani ajung în capitala Regatului Unit, de unde sunt plasate în Insulele Canalului (Guernsey, Jersey şi Sark) sau Isle of Man, şi transferate, apoi - de exemplu - în Caraibe, în Cayman sau în Gibraltar. 
O simplă căutare pe internet după sintagma cheie "shell company" ("firmă cu sediul într-o cutie poştală") relevă cât de multe societăţi comerciale de gen există la Londra şi câte oferte vin din capitala Regatului Unit.

Gibraltar

Strâmtoarea ce desparte (sau leagă) Europa de Africa este un ofertant generos de cutii poştale, suficient de încăpătoare pentru fonduri întregi de investiţii. Acestea din urmă sunt constituite în baza secretului acţionariatului, astfel încât se poate spune că nici măcar nu au adevăraţi proprietari. 
Gibraltarul este deosebit de atractiv pentru cei ce urmăresc să spele bani, sume mari reintrând pe această poartă în circuitul financiar oficial. Legislaţia liberală şi taxele minimale au atras şi numeroase firme având ca obiect de activitate jocurile de noroc.

Irlanda

Chiar şi marile concerne - de exemplu, Google, Apple şi Amazon - preferă  pentru afacerile din Europa, ofertele avantajoase din Irlanda. Lumea afacerilor numeşte optimizarea fiscală oferită de Dublin "Double Irish". 
În rezumat, situaţia funcţionază astfel: o firmă îşi deschide două subsidiare în Irlanda, aşa-numitul "dublu irlandez". Una dintre subsidiare îşi declară, de fapt, sediul într-o altă oază fiscală. 
Firma-mamă face afaceri în Europa, dar bilanţurile contabile şi încasările „migrează” între subsidiare. Astfel, o firmă americană stabilită în Irlanda nu mai plăteşte 35% impozit în SUA - dar 12,5%. 
Olanda practică un mecanism asemănător, dar în Irlanda legea prevede ca la sediul irlandez să existe angajaţi, ceea ce generează locuri de muncă şi chiar creştere economică, într-o oarecare măsură.

Isle of Man

Insula situată între Anglia, Scoţia şi Irlanda tratează impozitele ca pe un detaliu ignorabil: moştenirile şi capitalul nu sunt taxate, iar cota maximă a impozitului pe venit este de 20%. Companiile nu sunt impozitate. Insula este cunoscută ca fiind refugiul preferat de milionarii britanici.

Insulele Canalului

În Jersey, Guernsey şi Sark există sute de instituţii financiare şi de asigurări, atrase de impozitele mici şi de simplitatea legislaţiei. 
Jersey, care oferă o largă paletă de servicii şi dispune de o înfloritoare industrie bancară, "acumulează cea mai mare densitate de mizerii şi abuzuri financiare"
, donform Tax Justice Network. 
Guernsey este laboratorul care aduce inovaţii: recent a intordus aşa numitele "protected self company", o operaţiune de fragmentare a unei firme în divizii între care funcţionează diverse paravane legale - chiar dacă, în acte, apare un singur antreprenor. 
Sark este mai puţin spectaculoasă decât celelalte două însă The Guardian a precizat că fiecăruia dintre cei 600 de locuitori îi revin 24 de insule.

Luxemburg
Marele Ducat de la graniţa franco-germană concurează cu Londra în materie de placă turnantă a industriei financiare, centru european al comerţului cu bonduri şi al fondurilor de investiţii. De cadrul fiscal avantajos profită depunătorii din circa 150 de bănci, 40 dintre acestea fiind, de fapt, bănci germane. Marele avantaj rezidă faptul că Marele Ducat de Luxemburg este  stat membru al Uniunii Europene şi permite comunitarilor o relocare fără  impedimente. De aici, pot fi operate afaceri de tip "cutie poştală". Venitul pe cap de luxemburghez este dublu faţă de media europeană – băncile acoperind 40% din Produsul Intern Brut.

Liechtenstein

Deşi era cunoscut statutul de oază fiscală al Liechtensteinului, ţara din Alpi părea să deveină "nefrecventabilă" în 2008, când autorităţile de la Berlin au intrat în posesia unui CD cu informaţii despre "problematicii" financiari germani. Acordul bilateral încheiat între Germania şi Lichtenstein după acest incident produce efecte minimale - schimbul de informaţii devenind operant doar când există, în cazuri individuale, probe concrete. Până în 2009, Liechtenstein a figurat pe "lista neagră" a paradisurilor fiscale redactată de OECD.

Olanda

Aşa cum Luxemburgul atrage investitorii privaţi, Olanda este interesantă pentru marile companii, care plătesc taxe şi impozite extrem de mici, prin aşa-zisul "Dutch Sandwich". În plus, dobânzile sunt taxate avantajos. Nefiind clasificată drept oază fiscală, Olanda nu are legislaţie de protecţie împotriva unor asemenea practici. 
Procedeul "Dutch Sandwich" constă în deschiderea unei subsidiare olandeze a firmei mamă, prin care se derulează afacerea la nivelul întregii Europe.

Elveţia

Oficial, în Elveţia nu mai există conturi bancare numerotate. Însă, dat fiind faptul că secretul bancar este strict, sume mari de bani din străinătate continuă să parvină în Ţara Cantoanelor. 
"Poate că nu e mereu simplu să îţi muţi banii în Elveţia - dar dacă i-ai adus aici, poţi fi sigur că nimeni din afară mai poate ajunge la ei"
.

Madeira

Insula din Atlantic aparţine, de fapt, Portugaliei - dar, din punct de vedere financiar, prezintă numeroase avantaje. Ofertele sunt atât de atrăgătoare încât chiar firme elveţiene - de exemplu, Swatch - au preferat, mult timp, să-şi deruleze afacerile prin Madeira. 

Malta

Alături de Cipru, Malta este sediul multora dintre marile afaceri europene. Nu doar impozitele mici conving firme, inclusiv multe companii germane. Impozitul corporatist este de 35% - dar firmele au dreptul să recupereze o mare parte din taxele plătite, astfel încât, la final, costurile sunt mai mici ca în alte ţări.

Monaco

Principatul Monaco este patria celor bogaţi, atraşi de valoarea zero a impozitelor pe venit sau pe moştenire. În schimb, firmele sunt obligate să plătească impozit corporatist de 33%. Franţa pare interesată ca statutul Principatului Monaco să rămână neschimbat.

Austria

Investitorii din spaţiul germanic - dar nu numai - sunt atraşi de secretul bancar austriac. Această absenţă a transparenţei a atras, de-a lungul deceniilor, şi multe din averile dictatorilor arabi.

Cipru

Insula mediteraneană este un bun exemplu al dependenţei unei ţări faţă de modele de afaceri „netransparente” - la care, însă, va trebui să renunţe, după ce a primit un pachet european de salvare. În special fostele republici sovietice au fost interesate de sistemul cipriot. Investiţii ruseşti traversau cutii poştale cipriote înainte de a reveni în Rusia. Scopul era ocolirea fiscului rusesc.

RECRUDESCENŢA EXTREMISMULUI ÎN BULGARIA


Campania electorală pentru alegerile parlamentare din Bulgaria, programate în 12 mai, este puternic marcată de criza economică. De această situaţie profită cu precădere extremiştii de dreapta şi populiştii de stânga. 

La începutul anului, mii de bulgari ieşeau în stradă pentru a protesta faţă de efectele crizei financiare. Demonstranţii agitau drapelul naţional. Pe 20 februarie 2013, cabinetul premierului Boiko Borissov a demisionat. Au fost anunţate noi alegeri. 

În prezent, bulgarii se pronunţă, cu precădere, împotriva "dominaţiei străine" - sintagmă prin care se indică, de exemplu, ofertanţii de curent electric sau marile lanţuri alimentare străine. În opinia unei părţi importante a bulgarilor, aceştia sunt vinovaţi pentru creşterea exagerată a preţurilor. 

Conform antropologului Alexander Kiossev, protestele bulgarilor au dus la o accentuare a xenofobiei: "În aceste revolte, născute din disperare, oamenii caută mereu vinovaţi în rândul străinilor. Nu numai investitorii din afara ţării devin ţinte ale furiei lor, ci şi comunităţile de romi sau musulmani. Iar prin prezenţa infractorilor şi a huliganilor situaţia se agravează şi mai mult."

Romii, puşi la index


"Turcii" - mai exact, minoritatea musulmană din Bulgaria - reprezintă 8% din populaţia ţării. Conform estimărilor, comunitatea romă este echivalentă, ca procentaj. Pentru partidele populiste precum Alianţa "Ataka" - reprezentată atât în Parlamentul naţional cât şi în cel european - aceste două grupuri etnice au devenit imaginea duşmanului. Ani la rând, Ataka s-a opus moscheilor şi şcolilor cu predare în limba turcă sau a acuzat minoritatea romă că trăieşte din munca "adevăraţilor bulgari".

Acum, sociologul Andrey Raytchev constată o nouă trendinţă. "Protestele nu au declanşat un val de xenofobie şi rasism, însă gradul de acceptanţă a acestor idei periculoase a sporit. Noua formă de radicalizare se referă mai puţin la străini şi mai mult la exproprierea capitaliştilor străini."

Galeriile de pe stadioane - cunoscute pentru ura faţă de homosexuali – ultranaţionaliştii - care doresc, explicit, "Marea Bulgarie" - şi extremiştii de dreapta - intoleranţi faţă de romi şi de musulmani - au făcut front comun cu populiştii de stânga şi cu nostalgicii comunismului. Înaintea alegerilor din 12 mai, câteva astfel de formaţiuni mici încercă să atragă, împreună, voturi.


Cer ca "poporului bulgar să-i fie înapoiată averea naţională"
, promit că vor desfiinţa taberele de romi şi că vor eradica şomajul, silindu-i pe romi să muncească. Deşi sunt, evident, simple sloganuri, impactul lor asupra unei categorii însemnate de alegători este remarcanil - subliniază politologul Parvan Simeonov.

Proteste şi perspective


"Un procentaj din electorat este predispus, de multă vreme, la rasism şi xenofobie şi la ură faţă de homosexuali"
 precizează sociologul Ognian Mintchev.
Protestele de stradă nu au dus la creşterea numerică a segmentuli respectiv, dar se constată tendinţa de radicalizare în rândul celor deja sensibili la aceste subiecte. "La asemenea proteste au îndemnat nişte politicieni populişti care după alegeri nu vor beneficia, însă, de un sprijin politic serios"
 apreciază Ognian Mintchev.

Legat de alegerile din luna mai, apare întrebarea: care partide vor câştiga de partea lor segmentul de 15%-20% din alegători care au susţinut activ protestele de stradă? 
Până acum, cele două mari formaţiuni politice din Bulgaria - GERB şi BSP - s-au abţinut de la comentarii privind sloganurile şi promisiunile extremiştilor, ultranaţionaliştilor şi populiştilor. 

Nu este exclus ca unul sau chiar două partide cu orientări extremiste să ajungă în Parlament, impietând asupra formărea unui nou guvern.

PRIM PAS ÎN SOLUŢIONAREA CONFLICTULUI SERBIA-KOSOVO


După 14 ani, Serbia şi Kosovo vor să-şi normalizeze relaţiile. O astfel de intenţie este, însă, doar un mic pas în direcţia soluţionării conflictului. 

Pentru sârbi, Kosovo nu este un ţinut oarecare, o bucată de pământ, dar expresia tuturor speranţelor şi frustrărilor istorice - mutatis mutandis, un  „Ierusalim sârbesc”.

"Kosovo-ul sârbesc" este parte integrantă din educaţie, din istoria predată în şcoli şi din discursul politic al populiştilor. Kosovo cel real - unde, între timp, se vorbeşte limba albaneză în proporţie de 90% - şi cel în care secole la rând a  fermentat mitul naţional sârbesc - s-au ciocnit frontal în ultimele decenii.

Era firesc ca la Belgrad, mai devreme sau mai târziu, să fie luată o decizie: fie de renunţare la imaginea aproape mistică a Kosovo, fie de abandonare a realităţii. Sub presiunea unor stringente necesităţi europene, elita politică radical-naţionalistă de la Belgrad a decis să aibă o abordare ancorată în realitate.

O abordare politică diferită
O asemenea schimbare de sens în politica sârbească nu s-a petrecut în orice condiţii. În timpul bombardării Serbiei, în 1999, în Kosovo a avut loc un amplu proces de expulzare în masă a populaţiei albaneze de către miliţiile sârbeşti. După ce trupele sârbeşti au fost alungate din Kosovo, trupele de gherilă albaneze, revenite în regiune, au alungat, la rândul lor, o mare parte a populaţiei sârbeşti - dar şi locuitori de alte naţionalităţi.

 
Cu excepţia unui mic teritoriu aflat în partea de nord a regiunii, Serbia a pierdut în totalitate controlul asupra Kosovo, astfel că o integrare a albanezilor kosovari în sistemul politic sârbesc devenise imposibilă. Sârbii, care repetau permanent că regiunea Kosovo este pământ sârbesc - fapt consemnat din 2008 şi în constituţia Serbiei - nu puteau da un răspuns lămuritor în sensul eventualei acceptări – sau neacceptării -  unor membri ai gherilelor albaneze în guvernul de la Belgrad. Un răspuns negativ ar fi însemnat negarea implicării albanezilor kosovari în viaţa politică a statului sârbesc. Pe de altă parte, un eventual răspuns afirmativ ar fi însemnat ca sârbii să aibă încredere în foştii inamici, încredinţându-le o parte a administrării ţării. Toate acestea sunt cunsocute de actualul premier sârb, Ivica Dacic, fost purtător de cuvânt al lui Slobodan Milosevic. Ivica Dacic a reuşit o "reconciliere istorică" impreună cu Hashim Thaci, premierul kosovar.
Reconcilierea istorică se reduce la un nivel bazic - acesta este adevărul, contrazicând ştirile mistificante, care exacerbează realitate. Este vorba doar de un pas în direcţia unei posibile soluţionări a conflictului. Neîncrederea reciprocă, manifestată pe aproape toate palierele vieţii cotidiene , continuă să existe.

Serbia este un candidat fragil în ceea ce priveşte aderarea la Uniunea Europeană. Pe de altă parte, noul stat Kosovo rămâne cea mai săracă regiune din Europa cu economia sa subterană, bazată pe criminalitate organizată şi pe clanuri constituite în adevărate centre de putere - totul ascuns în spatele unei faţade democratice.

Perspective bilaterale

Privitor la relaţiile dintre Pristina şi Belgrad, ciocnirile violente din trecut ar putea fi evitate dacă elitele puterii din cele două părţi reuşesc să îşi ţină sub control intransigenţii. Belgradul trebuie să-i liniştească pe sârbii-kosovari, iar Pristina simte presiunea opoziţiei naţionaliste. Nici măcar în situaţia în care primele dificultăţi vor fi fost depăşite, pacea durabilă nu poate fi garantată.

Fără investiţii serioase în economie şi infrastructură, fără o reconciliere bazată pe curaj şi adevăr, asumate de amândouă părţile, Kosovo şi Serbia vor continua să existe radical separate. 

Pentru mulţi sârbi care provin din Kosovo, Belgradul rămâne, ca şi până acum, capitala lor, fiind convinşi că vecinii albanezi nutresc în continuare intenţia de a elimina din Kosovo orice este sârbesc. 
De cealaltă parte, albanezii-kosovari îi percep pe concetăţenii sârbi ca pe nişte neputincioşi reprezentanţi ai fostului regim sârbesc. 

Logic, această dublă raportare naţionalistă nu va dispărea pe loc, fiind previzibil că va continua să funcţioneze un timp. Este un adevăr de care trebuie să se ţină cont totdeauna, ca principiu, în cazul tuturor “ reconcilierilor” considerate “istorice”: simpla semnare a unor acorduri şi proclamarea reconcilierii nu şterg realităţile. Pentru reconcilierea reală este nevoie de un laborios proces de înţelegere reciprocă. 

GRECIA AR PUTEA CERE GERMANIEI NOI DESPĂGUBIRI

La Atena se discută intens pe marginea unei ştiri încă neconfirmată oficial:   un raport al Ministerului de Finanţe elen ar conţine dovezi privind atrocităţi şi malversaţiuni financiare comise de regimul nazist. Raportul este secret. Potrivit ziarului grecesc To Voma, raportul a fost întocmit de un grup de experţi şi se bazează pe documente descoperite în arhivele statului. 

Raportul confirmă, de asemenea, că Germania a plătit, după semnarea unui acord bilateral de reparaţii în anul 1960, suma de 115 milioane de mărci către victimele greceşti ale terorii naziste. Din punct de vedere german, astfel au fost onorate toate cererile de despăgubire, care oricum s-au prescris între timp. Grecia, în schimb, face referire la Acordul de la Londra privind creanţele, datând din anul 1953, în baza căruia obligaţiile de plăţi din cel de Al Doilea Război mondial se amână până după semnarea unui "tratat de pace".

În opinia lui Hagen Fleischer, istoric şi fost profesor la Universitatea din Atena, cererile de reparaţii ale Greciei sunt îndreptăţite. Înainte de 1990, Berlinul a afirmat că e prea devreme să se abordeze subiectul, întrucât Germania este divizată. Războiul a fost purtat de întreaga Germanie, nu de jumătate din ţară - despre reparaţii putându.se discuta doar în cazul unei eventuale reunificări. După reunificare, guvernul german a spus: "A trecut prea mult timp, e prea târziu"
 a precizat Hagen  Fleischer.

Istoricul afirmă, de asemenea, că poziţia guvernului de la Berlin, potrivit căruia toate reparaţiile au fost onorate prin acordul din 1960, nu este corectă – cu atât mai mult cu cât ambasadorul Greciei în Germania a arătat clar în scrisoarea de răspuns că suma de 115 milioane de mărci nu acoperă toate pretenţiile de reparaţii. "Pentru a vedea suma de 115 milioane de mărci în context, trebuie arătat că Olanda, care a suferit pagube mult mai reduse decât Grecia, a primit o sumă mai mare" a subliniat istoricul, concluzionând: "Subiectul reparaţii de război este departe de a fi soluţionat."

Raportul Ministerului de Finanţe de la Atena nu conţine, aparent, cifre concrete. Asociaţii ale victimelor vehiculează suma de 160 de miliarde de euro; diverşi comentatori se referă la o sumă mult mai mare. Posibilele reparaţii nu vizează doar despăgubiri pentru vieţi omeneşti sau pentru pagube materiale, dar, în egală măsură, un credit pe care Banca Centrală a Greciei a fost silită să-l acorde ocupantului german în anul 1942.

Hagen Fleischer pledează cauza separării creditului de restul pretenţiilor de reparaţii. Din "raţiuni practice", solicitarea de reparaţii este tardivă, caducă – nici un guvern german nu ar risca un asemenea precedent, afirmă istoricul. De aceea, el sfătuieşte guvernul de la Atena să se concentreze exclusiv asupra creditului forţat, cu atât mai mult cu cât ocupantul de odinioară a recunoscut că are o datorie de 476 de milioane de Reichsmark către Grecia şi a început să ramburseze primele tranşe cu puţin timp înainte de încheierea războiului.


Fără dobânzi, 476 de milioane de Reichsmark înseamnă, acum, aproximativ şapte miliarde de euro, precizează Hagen Fleischer. După război, pentru creditele germane s-a cerut, în general, o dobândă de 6% - însă, chiar în cazul în care nivelul dobânzii ar fi doar 3%, s-ar totaliza peste de 100 de miliarde, a subliniat istoricul.

Partidul elen de stânga SYRIZA, cea mai puternică formaţiune de opoziţie, îşi propune să facă presiuni asupra coaliţiei la putere - formată din conservatori, socialişti şi stânga moderată - cu scopul revendicării reparaţiilor. Liderul formaţiunii, Alexis Tsirpas, afirmă că a discutat această temă cu ministrul german de Finanţe, Wolfgang Schäuble, în cursul întâlnirii pe care au avut-o în ianuarie.

Afirmaţia a avit puternice ecouri la Atena. Ministrul elen de Externe, Dimitris Avramopulos, a declarat că nu există legătură între reformele aplicate în Grecia şi cererile de reparaţii. Pe de altă parte, Dimitris Papadimulis, purtător de cuvânt al grupului parlamentar al SYRIZA, s-a arătat revoltat că ministrul german de Finanţe îi pune pe greci să aleagă între reforme sau reparaţii. "Nimeni nu contestă că bugetul elen trebuie asanat şi structurile statului au nevoie de reforme, dar asta nu schimbă cu nimic pretenţiile de reparaţii"
 a declarat purtătorul de cuvânt.

Subiectul suscită interesul presei elene. De exemplu, ziarul grecesc cu cel mai mare tiraj, Ta Nea, a scris despre un "război rece" care ar fi izbucnit între Atena şi Berlin.

STUDIU AL COMISIEI EUROPENE: 

TRAFICUL DE CARNE VIE, ÎN CREŞTERE
Exploatare prin muncă sau prostituţie forţată - o nouă lege europeană ar fi trebuit să ducă la diminuarea acestor fenomene şi să protejeze victimele, însă multe state membre nu au transpus-o la nivel naţional. 

Europa e departe de a fi învins în lupta contra traficului de persoane. Conform unui studiu al Comisiei Europene, numărul victimelor a crescut în ultimii ani. "În intervalul 2008-2010, au fost identificate peste 23.600 de victime sau potenţiale victime ale traficanţilor de persoane"
 a precizat comisarul european pentru afaceri interne, Cecilia Malmström.
Majoritatea victimelor – aproximativ .60% - proveneau din noile state comunitare Bulgaria şi România, restul din Africa şi America Latină.

"Dar informaţiile pe care le deţinem noi sunt numai vârful aisbergului", a admis comisarul Malmström. "Nu dispunem de date suficiente, aşa încât o analiză comparativă a situaţiei victimelor în anumite ţări europene nu poate fi efectuată. Victimele pot fi identificate numai acolo unde se fac anchete"
 a precizat Marian Benbow, jurist al Organizaţiei Internaţionale pentru Migraţie.

Conform studiului Comisiei Europene, numărul victimelor a crescut, pe când cel al traficanţilor pedepsiţi a scăzut. Singurele ţări membre care au transpus legea menită să combată traficul cu persoane, adoptată în UE cu doi ani în urmă, sunt Cehia, Letonia, Finlanda, Ungaria, Polonia şi Suedia. 
Cât de importantă este analizarea fiecărui caz în parte, precizează Rudolf Gafner, purtător de cuvânt al organizaţiei "Terres des Hommes" - Elveţia. 
"Traficul de persoane este o problemă complexă", afirmă el. De exemplu, din centrele de azilanţi şi din cele pentru minori, dispar anual mii de copii străini. Nimeni nu ştie de soarta lor fiindcă nimeni nu-i caută. "Numai în Franţa se estimează că dispar 5000 de copii. Iar aceştia pot ajunge foarte uşor victime ale traficanţilor"
.
Critici la adresa autorităţilor germane

În Germania, adaptarea legislaţiei naţionale a generat dezbateri aprinse. Oficial, proiectul de lege al Ministerului Federal de Justiţie prevede transpunerea reglementărilor europene cu o acurateţe de 100%. Este o informaţie pe care responsabilul pe probleme de politică internă al grupului CDU/CSU din Bundestag, Hans-Peter Uhl, nu o creditează: "Liberal-democraţii (FDP) care deţin portofoliul Justiţiei intenţionează să extindă, în cazul traficului de persoane, anumite paragrafe deja existente în Codul Penal."

În opinia unor deputaţi, actualele propuneri de modificare sunt insuficiente, întrucât proiectul înăspririi legii pentru combaterea traficului de persoane nu include prevederi legate de cazurile de exploatare sexuală. 
La rândul lor, şi organizaţiile pentru drepturile omului, precum UNICEF, susţin că legea germană e, uneori, prea blândă. "Pedeapsa aplicată celui care aduce o minoră în Republica Federală şi o obligă să se prostitueze este pentru exploatare şi abuz sexual, nu pentru trafic de carne vie. Conform legii germane, însă, traficul se pedepseşte mult mai aspru"
 a declarat purtătorul de cuvânt al UNICEF Germania.

Condamnarea pentru prostituţie forţată a unui traficant de persoane este dificilă în Germania, aproape imposibilă. Conform legii în vigoare, totul depinde de mărturiile victimei. Deseori, de teamă, persoanele afectate preferă să nu-i denunţe pe traficanţi. 

Nimeni nu se simte răspunzător

Philipp Schwertmann, reprezentant al Alianţei berlineze împotriva traficului de persoane, crede că exploatarea prin muncă face mai multe victime decât prostituţia forţată. În studiul Comisiei Europene se constată că două din trei victime ar fi obligate să practice cea mai veche meserie din lume. 25% din persoanele traficate ar fi exploatate prin muncă. Bazându-se pe datele Organizaţiei Internaţionale a Muncii, Schwertmann susţine că acest raport prezintă situaţiile tocmai invers. 

Multe dintre victimele traficanţilor de persoane provin din sud-estul Europei. Din evidenţa Oficiului Federal de Criminalistică reiese faptul că,  până în 2011, cele mai multe victime au fost de origine germană. Abia acum doi ani au început să fie înregistrate mai multe victime din România. 
Sclavie şi trafic de carne vie pe plantaţiile de căpşuni din Grecia

Atac brutal, în Grecia, împotriva unor muncitori sezonieri din Bangladesh: culegătorii de căpşuni au fost atacaţi cu arme de foc de şefii de echipă, în vreme ce protestau faţă de prelungita neplată a salariilor. 
De şase luni, notează presa elenă, muncitorii sezonieri nu şi-ar mai fi primit banii.Sindicatele locale, citate în presa din Grecia, povestesc despre un veritabil bazar de sclavi în fermele cultivatorilor de căpşuni din Manolada. Autorităţile elene ar fi ştiut de mai multă vreme despre situaţie, dar nu ar fi putut interveni din cauza lipsei de personal. 
Termenul de "mafia căpşunilor", folosit de către ziarul Eleftherotypia, poate suna uşor exagerat, dar regiunea în care s-a produs incidentul are renumele unui focar de violenţă şi sclavie. 
În 2008, mai mulţi muncitori care îşi cereau drepturile salariale neachitate, au fost bătuţi de persoane necunoscute. Trei ani mai târziu, 35 de muncitori români aveau să fie eliberaţi de poliţie dintr-un prizonierat sub ameninţarea armelor. În 2012, doi bărbaţi au prins capul unui tânăr egiptean în portiera întredeschisă a unei maşini, după care au început să gonească cu maşina pe străzile din Manolada. Primarul din localitate a confirmat pentru ziarul Eleftherotypia că unul din agresorii egipteanului se află şi printre cei care au deschis focul pe plantaţia de căpşuni.
 "Ceea ce se petrece acolo nu este nou. În regiune s-au dezvoltat veritabile reţele de tip mafiot. De fiecare dată când se încearcă arestarea unui presupus vinovat intervin structurile care îl protejează"
 a declarat parlamentarul conservator Sofia Voultepsi. 
Şi jurnaliştii interesaţi de cele ce se petrec la Manolada sunt în pericol. Doi reporteri de la cotidianul To Vima, care au încercat să pătrundă în perimetrul în care trăiau sezonieri bulgari, au fost trataţi cu brutalitate de către paznici. Proprietarul uneia dintre plantaţii, Jannis Arvanitakis, a scuzat comportamentul indivizilor agresivi făcând referire la “violarea proprietăţii”. Cei doi reporteri de la To Vima nu sunt, însă, singurii jurnalişti care au avut probleme când au încercat să scoată la iveală "mafia căpşunilor".
Un expert financiar a relatat pentru un post de radio local că angajatorii care se apropie de faliment nu îşi închid afacerile, dar concediază angajaţii, după care aduc muncitori străini, pe care îi plătesc cu sume derizorii sau, pur şi simplu, îi ameninţă că vor fi predaţi autorităţilor, dat fiind că se află ilegal în Grecia.

INSTANTANEE GERMANE

Joachim Gauck, de un an preşedinte 

Cu toate că rolul preşedintelui german este în mare parte unul reprezentativ, el poate avea influenţă politică.
Joachim Gauck a lăsat să treacă destul de mult timp până la primul său discurs public, în calitate de preşedinte al Germaniei. 
În februarie 2013, la unsprezece luni după preluarea funcţiei, Joachim Gauck a invitat aproximativ 200 de oameni la reşedinţa sa oficială, Palatul Bellevue din Berlin, pentru a dezbate probleme legate de cooperarea europeană. Cel puţin de la discursul lui Roman Herzog, din 1997, când fostul preşedinte german făcea un apel la schimbare, germanii se aşteaptă la cuvântări impresionante din partea şefilor de stat. Joachim Gauck a lăsat să treacă un timp până la o astfel de intervenţie.

Actualul preşedinte german a vorbit foarte clar despre un “continent instabil, nerăbdare, epuizare şi frustrare în rândurile populaţiei". Criza euro şi globalizarea au adus în prim plan întrebarea dacă Europa se află pe drumul cel bun. Pacea şi libertatea au fost, până acum, motorul, liantul ideii europene, iar acum ar fi timpul pentru un nou impul : "unul care să-i profileze identitatea şi să atragă după sine acţiuni constructive"
. Ca soluţie, Joachim Gauck a propus renaşterea anumitor valori comune europene, care s-au dezvoltat de-a lungul secolelor, precum toleranţa, egalitatea, solidaritatea, cooperarea şi altruismul. Din perspectiva preşedintelui german, toate acestea necesită o atenţie specială din partea cetăţenilor, care ar putea fi alimentată, poate, chiar printr-un post de televiziune pan-european.

Apel la cooperare europeană

Joachim Gauck promovează Europa invită cetăţenii să i se alăture în efortul de a susţine Europa. "Tu cu ce contribui?" şi-a întrebat în repetate rânduri audienţa. Preferă contactul direct cu oamenii. La discursul său din februarie, multor jurnalişti nu li s-a permis accesul, Joachim Gauck precizând că preferă să se adreseze ambasadorilor, reprezentanţilor unor organizaţii şi tinerilor. În plus, a invitat o mulţime de oameni de rând la recepţia organizată în grădinile Palatului Bellevue. Nu pare să se ferească de mulţime. Dimpotrivă, comunică în mod direct şi deschis. Fără îndoială. experienţa sa ca pastor îi este de folos, în astfel de situaţii.

Joachim Gauck evită să genereze titluri explozive în presă, prin declaraţii politice. Expresia predecesorului său, Christian Wulff, “Islamul face parte din Germania” a ţinut prima pagină a ziarelor şi a deschis emisiunile de ştiri, dar Joachim Gauck preferă explicaţiile complexe în locul formulărilor-bombă. În acelaşi timp, se foloseşte de mass-media, pentru a-şi lansa, detaliat, ideile.  

Joachim Gauck nu evită subiectele controversate  
Preşedintele german îşi expune deschis opiniile, indiferent cu cine discută. Nu a ezitat să-i sugereze cancelarului Angela Merkel că ar trebui să-şi explice, public, mai clar poziţia faţă de pachetele de salvare a monedei comune euro. În pofida presiunilor din partea guvernului, Joachim Gauck a respectat solicitarea judecătorilor Curţii Constituţionale de a aştepta verdictul acestora, înainte de semnarea tratatelor. Joachim Gauck le-a cerut politicienilor să se implice mai mult în sensul clarificării crimelor în serie săvârşite de un grup de neo-nazişti începând cu septembrie 2000.

În timpul vizitelor oficiale în străinătate, Joachim Gauck vorbeşte în egală măsură despre valori comune şi despre obligaţia tuturor de a se implica deschis şi direct în rezolvarea problemelor. Preşedintele german a efectuat vizite în toate ţările vecine, începând cu Polonia, unde a adus un omagiu dragostei polonezilor pentru libertate. 
În mare parte datorită experienţei sale în fosta RDG, libertatea este, pentru el, esenţială în vederea dezvoltării societăţiu civile. În Olanda, Joachim Gauck a ţinut un discurs cu ocazia sărbătoririi eliberării de sub dominaţia nazistă subliniind că, în condiţiile în care Germania şi-a admis culpa, cele două popoare pot sărbători împreună.

Vizita lui Joachim Gauck în Israel a atras multă simpatie şi a declanşat ample ecouri în presă. A avut discuţii neobişnuit de lungi cu premierul Benjamin Netanyahu, căruia i-a adresat rugămintea să dea un semn în sensul regândirii politicii aşezărilor evreieşti în teritoriile palestiniene. În opinia lui Joachim Gauck, aceasta ar putea fi cheia cheia restabilirii procesului de pace în Orientul Apropiat.

Speranţă în tineret

Întâlnirile cu tinerii reprezintă o preocupare constantă pentru Joachim Gauck. Le ascultă cu atenţie întrebările şi încearcă să răspundă cât mai limpede. Şi-a exprimat încrederea în noile generaţii, care nu au avut legătură cu regimul nazist sau cu dictatura comunistă din fosta RDG. 
Vede în vieţile lor, de zi cu zi, schimbările care au avut loc în Germania. “Pentru ei e de la sine înţeles ca în Germania să trăiască oameni de diferite culturi şi religii”
 a precizat Joachim Gauck la Conferinţa tineretului islamic. 

Partidul Verzilor: de la „formaţiunea anti-partide“,la responsabilitate în guvern


Partidul Verzilor din Germania - “Die Grünen” - a diversificat climatul politic german şi, odată cu el, întreaga cultură politică. 

Partidul Verzilor a fost fondat într-o perioadă în care sute de mii de oameni protestau, în Germania de Vest, împotriva staţionării rachetelor nucleare americane cu rază medie de acţiune, pe care le considerau o nouă formă a escaladării cursei înarmărilor. În acest context, activiştii pentru protecţia mediului, militanţii pentru pace şi pentru drepturile omului s-au reunit, în ianuarie 1980 – definindu-se ca ecologişti, democraţi, sociali, nonviolenţi. Dar, expresia care a făcut carieră - lansată de Petra Kelly - a fost „formaţiunea anti-partide“ întrucât Verzii îşi vedeau viitorul ca mişcare - mai puţin ca partid.

La mijlocul anilor 1990, Verzii deveniseră un partid matur. În 1998, formau pentru prima dată guvernul, împreună cu SPD. Joschka Fischer devenise ministru de Externe şi vice-cancelar. Decizia Bundestagului, referitoare la participarea militară în Kosovo, în 1999, a fost unul dintre teste maturităţii politice - deopotrivă cu negocierile cu industria energetică, privind renunţarea treptată la energia atomică, în Germania, până în anul 2021. Cei care se împotrivesc energiei atomice consideră că, legat de acest subiect, lucrurile nu se desfăşoară suficient de repede.

Verzii, post-coaliţia social-ecologistă
În anul 2005, coaliţia social-ecologistă devenise istorie iar Verzii intraseră în opoziţie. Şase luni mai târziu, după retragerea lui Joschka Fischer dintr-o poziţie vizibilă pe scena politrică, s-a considerat că partidul este în cădere liberă. 

Partidul Verzilor a reuşit, însă, să supravieţuiască retragerii lui Joschka Fischer. În landul Baden-Württemberg, Verzii au, acum, pentru prima dată un prim-ministru: popularul Winfried Kretschmann. În capitala de land, Stuttgart, primarul este, tot în premieră, membru al aceluiaşi partid. Verzii sunt, în egală măsură, un potenţial partener de coaliţie pentru creştin-democraţi şi pentru sociali-democraţi - sondajele credintându-i cu suficientă încredere în acest sens.
Noua însemnătate politică a Verzilor

Lothar Probst, profesor de Ştiinţe Politice la Universitatea din Bremen, consideră că povestea Partidului Verzilor este una de succes. Au reuşit să se distanţeze de competitorii lor politici. “Reprezintă un partid de mărime medie, care câştigă la alegeri între 10%-20%”
. Astfel, depăşesc marja partidelor mici - Die Linke (Partidul de Stânga), FDP, sau Partidul Piraţilor.

Verzii, în capcana succesului?

Politica de mediu, subiectul central al Verzilor, este abordată şi de celelalte partide politice. De exemplu, CDU s-a declarat ferm împotriva centralelor nucleare după catastrofa nucleară de la Fukushima din 2011. Au apărut comentarii legate de faptul că este posibil ca Partidul Verzilor să intre în conul de umbră al dezinteresului public în urma preluării subiectelor de dezbatere pe care le-a lansat, de alte partide.  Profesorul Lothar Probst infirmă această teză: „Să luăm exemplul trecerii la energia regenerabilă: suntem abia la început şi vedem cu câte probleme ne confruntăm. Să ne amintim de scandalurile legate de industria alimentară. Şi acesta este un subiect, cu care Verzii au avut succes în ultimii ani“. La întrebarea, unde vor fi verzii în următorii cinci ani, răspunsul optimist dat - cu perspectivă de viitor - este “posibil, în guvern” şi în drum către următoarele alegeri. 
Zidul Berlinului rămâne în picioare în urma protestelor

După proteste masive împotriva demolării parţiale a celei mai lungi porţiuni intacte din fostul Zid al Berlinului, autorităţile locale au ajuns la un compromis: monumentul istoric rămâne în picioare. 

„Ţelul nostru este să ne atingem cât mai puţin de East Side Gallery”
, a declarat primarul general al Berlinului, social-democratul Klaus Wowereit, în urma unei întruniri speciale la Senat, unde s-a discutat viitorul celei mai lungi porţiuni rămase din fostul Zid al Berlinului.Monumentul, pictat şi inscripţionat inclusiv de artişti internaţionali, a devenit, după 1990, unul dintre simbolurile capitalei Germaniei şi o importantă atracţie turistică. Vestea că ar putea fi dărâmat parţial, pentru construirea unor imobile de lux pe malul râului Spree, a generat vii proteste din partea berlinezilor.

În urma amplelor acţiuni cetăţeneşti, autorităţile au decis să nu mai demoleze cei aproximativ 20 de metri din zid, aşa cum fusese planificat. Primarul general a convocat o întrunire la care au participat reprezentanţi ai partidelor politice, primarul cartierului Friedrichshain- Kreuzberg, unde se află East Side Gallery şi investitorii imobiliari. Primul compromis ar fi ca accesul spre noua investiţie imobiliară să fie asigurat printr-un teren învecinat, aparţinând altui proprietar, presupunând extinderea unei bucăţi care lipsea de câţiva ani din zid. 
Proteste peste ocean

Compromisul propus de autorităţi a continuat să nemulţumească protestatarii, care nu acceptă construirea unor locuinţe de lux pe un teren de însemnătate istorică pentru Berlin, proiect care ar putea reprezenta încă un pas către ocuparea zonei respective de persoane cu venituri peste medie şi dislocarea vechilor rezidenţi către alte zone - proces care tinde să se profileze în urma  boom-ului imobiliar din respectivul perimetru. 

Au fost înregistrate proteste, sub diferite forme, în străinătate - în condiţiile în care lucrările graffiti de pe zid, reprezentând Trabantul, sau sărutul dintre Erich Honecker şi Leonid Breşnev sunt cunoscute în toată lumea. Presa internaţională a acordat atenţie subiectului, după ce berlinezii au reuşit să oprească demolarea. East Side Gallery a primit sprijin de la Los Angeles- actorul David Hasselhoff postând pe Twitter mesajul: „Cum pot să dărâme Zidul, care înseamnă libertate, răbdare şi sacrificiu uman”? David Hasselhoff a lansat, în 1989, hit-ul „Looking for Freedom”, care s-a menţinut săptămâni întregi în top-urile germane şi elveţiene din epocă. Piesa a rămas asociată cu reunificarea Germaniei si cu sfârşitul Războiului Rece - reprezentate, simbolic, prin căderea Zidului Berlinului.

Cât de săraci sunt germanii?

Guvernul german a aprobat, după repetate amânări, raportul privind sărăcia în Germania. Chiar cosmetizat, "cenzurat" chiar - susţin  criticii săi - documentul a neliniştit. Deşi în raportul guvernamental privind sărăcia nu apar formulări radicale (de genul “săracii devin tot mai săraci şi bogaţii tot mai bogaţi”)  documentul atrage atenţia asupra şanselor suplimentare pe care le au cei bogaţi şi asupra scăderii sanselor celor cu poziţii sociale şi venituri nesigure în vederea îmbunătăţirii condiţiei lor sociale. Opoziţia a ripostat ferm, acuzând guvernul de "cosmetizarea reakutatea". În fapt, raportul nu ascunde faptul că 14%-15% din cetăţenii germani sunt ameninţaţi de sărăcie, în pofida evoluţiilor pozitive din economie şi de pe piaţa muncii. O concluzie  precum "proprietatea privată e împărţită foarte inegal în Germania" a fost ştearsă din raportul iniţial. Ministrul Economiei, liberalul Philipp Rösler, a impus câteva modificări ale raportului întocmit de ministrul Muncii, Ursula von der Leyen. Politiciana creştin-democrată a explicat că întârzierea publicării raportului a fost cauzată de faptul că ar fi fost furnizate noi date statistice - de pildă, de Institutul de Studii Economice Începând cu anul 2001, guvernul de la Berlin dă publicităţii, la fiecare patru ani, un astfel de raport referitor la situaţia economică şi socială a germanilor. 

 Începând cu luna septembrie 2012, diferitele ministere nu au reuşit să cadă de acord asupra raportului, criticat de opoziţie imediat după ce se aflase că textul fusese modificat în cadrul Ministerului Economiei. Vicepreşedintele grupului parlamentar social-demcorat, Hubertus Heil, a atacat dur guvernul Merkel, afirmând că a cedat presiunilor partenerului liberal de coaliţie, FDP, cosmetizând raportul. Guvernul Merkel "ignoră realităţile sociale din Germania şi lezează sentimentul dreptăţii germanilor". La rândul său, Philipp  Rösler a ripostat calificând criticile opoziţiei drept "retorică electorală"
.
Critici severe la adresa raportului privind sărăcia în Germania s-au făcut auzite şi din partea sindicatelor şi organizaţiilor umanitare. Organizaţia umanitară pentru copii, Deutsches Kinderhilfswerk, a avertizat că sărăcia în rândul copiilor a continuat să crească. Potrivit celor mai recente date statistice, aprox. 2,8 milioane de copii şi tineri sub varsta de 18 ani sunt afectaţi de sărăcie.
Alternativă critic-politică - alternativă politică pentru Germania


Apariţia formaţiunii "Alternativa pentru Germania" a suscitat interes la Berlin prin faptul că se adresează electoratului critic la adresa pachetelor de slavare a monedei europene. 

"Alternativa pentru Germania" a apărut ca o organizaţie ce reuneşte criticii planurilor de salvare a monedei europene ale cancelarei Angela Merkel şi ale "birocraţilor de la Bruxelles". Numeroşi germani s-au regăsit în acest curent şi s-au alăturat mişcării politice - între aceştia, nu puţini se definesc, fără rezerve, "foşti membri" ai CDU sau FDP. 

De la izbucnirea crizei, în zona euro au existat mai multe tentative de a acumula capital electoral pentru o mişcare politică având ca principal scop combaterea planurilor de salvare a monedei comune. Cu "Alternativa pentru Germania" se pare că scopul a fost atins. Sociologii îi creditează un potenţial bazin electoral mergând până la 24% din totalul votanţilor. Cu toate acestea, prognozele pot fi înşelătoare. Este binecunoscut faptul că Partidul Piraţilor a beneficiat, rapid, de o popularitate explozivă - pentru ca, nu după mult timp, în urma unei serii de dispute interne legate de programul partidului şi de cadrele de conducere, să scadă sub pragul de 5% necesar accedererii în Parlament.
Formaţiunea “Alternativa pentru Germania” se defineşte a fi nici de dreapta, nici de stânga - ci apropiată "bunului simţ". În fapt, este evident că urmăreşte atragerea alegătorilor decepţionaţi din toate taberele.
Critica monedei euro şi a programelor de salvare par a fi, până acum, centrul demersurilor politice ale noi înfiinţatei mişcări politice. În mesajele lansate de “Alternativa pentru Germania” se subliniază ideea greşelii istorice a introducerii monedei euro – care, în rspectiva viziune, trebuie desfiinţată. Germania trebuie să iasă din zona monetară comună. Politica actuală pune în pericol pacea europeană şi este o eroare juridică şi economică. În fine, pactul de salvare monetară "este o încălcare instituţională a normelor de drept"
. În Germania se prăbuşeşte parlamentarismul, aleşii electoratului au fost transformaţi în giranţi suprasolicitaţi şi fără opinii ai gesturilor Executivului. Prin măsurile adoptate nu au fost salvate popoarele din sudul Europei, dar fondurile hedge şi marii acţionari. Ca o concluzie a mesajelor “Alternativei pentru Germania”: în cazul câştigării alegerilor de către Angela Merkel, va veni ziua scadenţei - “plata” urmând a fi făcută de cetăţenii Germaniei. Nu este, însă, clar  în acest moment, este dacă "Alternativa" înclină către revenirea la marca germană sau către constituirea unei noi uniuni monetare, mai mici şi mai eficiente.


Criticile vizează şi alte domenii, stârnind interes. Astfel, sunt denunţate complicitatea sistemului fiscal şi inegalităţile sistemului social. Este atacată şi sensibila problemă demografică: natalitatea este în scădere, existând pricolul unui gol de generaţie. Nu este uitat nici subiectul fierbinte al imigraţiei. În viziunea “Alternativei”, străinii simpli şi cu o educaţie precară nu ar trebui să fie primiţi în  Germania. Argumentaţia opiniei este neobişnuită: o astfel de atitudine ar fi benefică pentru respectivii cetăţeni, care nu au capacitatea necesară pentru a face faţă provocărilor germane - fiind în imposibilitatea de a-şi găsi un loc adecvat de muncă.  
Lupta anti-teroristă şi limitele constituţionalităţii


Lupta antiteroristă ar putea suferi un serios eşec în Germania. Curtea Constituţională a început audierile cu privire la stocarea de informaţii antiteroriste într-un fişier comun al poliţiei şi serviciilor secrete germane.  Fişierul a iscat o intensă controversă şi a ridicat ample probleme - una dintre acestea fiind de natură constituţională, ţinând de o veche interdicţie cu substrat istoric. În fapt, ca reacţie la sinistrul nazist şi la cooperarea sângeroasă a poliţiilor politice - aflate în relaţie cu serviciile secrete ale Celui de-al treilea Reich - autorităţile germane postbelice au separat serviciile secrete de poliţiile regionale şi de poliţia federală. Fişierul creat de autorităţile de la Berlin în vederea susţinerii eforturilor de depistare a unor virtuali terorişti prezintă o problemă din acest punct de vedere: pune în conexiune circa 40 de poliţii regionale, federale precum şi serviciile secrete. în total aproximativ 60 de oficii diverse.

Conform autorităţilor, datele conţinute în acest fişier central sunt esenţiale în vederea contracarării eficiente a pericolului terorist şi extrem de importante în vederea combaterii terorismului internaţional cu substrat islamist. Ele vizează în jur de 16.000 de persoane - făptaşi, potenţiali terorişti cu antecedente în lumea extremismului musulman şi a violenţelor islamiste, precum şi susţinătorii lor. Vicepreşedintele Curţii Supreme de la Karlsruhe, Ferdinand Kirchhof, a subliniat  existenţa unor probleme de ordin constituţional legate de fiţierul respectiv. 

Părerile sunt împărţite. Mai mulţi judecători au formulat "întrebări foarte critice privind fişierul”
. Responsabilul Federal pentru Protecţia Datelor Personale, Peter Schaar,  a apreciat că fişierul, aşa cum a fost creat, prezintă „deficite majore” în materie de control al informaţiilor stocate. Pe de altă parte, ministrului german de Interne, Hans-Peter Friedrich, a afirmat că fişierul e „o piatră unghiulară”, o piesă esenţială în „arhitectura de securitate germană şi în lupta contra terorismului islamist internaţional”
.

Fişierul creat la Wiesbaden în 2006 conţine numeroase date personale  sensibile. Între altele stochează nume, adrese, zile de naştere, provenienţe naţionale, limba maternă, religia, profesia, numerele de cont şi semnalmentele persoanelor care ar putea deveni un pericol. Autorităţile regionale şi locale, poliţia, vama şi serviciile secrete au acces la aceste date.

Petiţia depusă împotriva fişierului creat în baza legilor antiteroriste adoptate în Germania sub imperiul efectelor atentatelor de la 11 septembrie 2001, din Statele Unite, a ridicat problema constituţionalităţii deţinerii şi accesului la unele informaţii despre persoane nevinovate. În plângerea transmisă Curţii de la Karlsruhe se subliniază că, dincolo de încălcarea principiului separaţiei poliţiei via serviciile secrete, fişierul violează „dreptul de bază al autodeterminării informaţionale”
 a persoanelor.

Curtea Constituţională a autorizat deocamdată, principial şi condiţionat, utilizarea datelor, solicitând Parlamentului să opereze, până la sfârşitul anului 2014, o serie de modificări legislative. Între altele, conform solicitării, va trebui limitat cercul persoanelor cuprinse în stocul de informaţii centralizate şi excluse persoanelor folosiţi de terorişti fără ca aceştia să cunoască faptul că ar putea fi consideraţi complici. Aceşti cetăţeni, complici involuntari, trebuie excluşi din procesul schimbului mutual de informaţii al autorităţilor privind datele personale.  Ministerul federal de interne a salutat decizia adoptată de Curte, calificând-o drept "echilibrată".

Prozelitism neonazist în şcoli şi în penitenciare


Fenimenul neonazist dobândeşte forme îngrijorătoare în Germania prin metodele folosite pentru atragerea adepţilor, încă de la vârste fragede, recurgând la muzică şi la reţelele de socializare. Tinerii Naţional-Democraţi - organizaţia de tineret a grupării neonaziste NPD - distribuie CD-uri (al căror conţinut este încărcat şi pe Internet) în şcoli. Tinerii destinatari sunt avertizaţi "Nu permiteţi vreunui profesor politic corect să vă confişte acest CD"
 - pe CD regăsindu-se muzica extremei drepte, cu melodii care instigă efectiv la violenţă. Pe de altă parte, adolescenţii din şcoli sunt invitaţi, de NPD, pe Facebook, sa se alăture prietenilor lor. 
Conform statisticilor, bazinul electoral al NPD este segmentul de vârstă 18-25 de ani.  "Căutăm oameni tineri pe care să îi sensibilizăm în privinţa politicii. Şi pe care să îi şi atragem de partea noastră"
 precizează explicit liderii NPD,  subliniind forţa muzicii în  transmiterea mesajelor politice. Astfel de practici încalcă legislaţia, care interzice publicitate politică în şcoli. Începând cu 13 martie 2013 există o interdicţie oficială împotriva distribuirii sau promovării unor astfel de CD-uri. Motivaţia autorităţilor federale: conţinutul are efect de dezorientare social-etică iar melodiile fac apologia naţional-socialismul.

Autorităţile federale avertizează că tinerii sunt uşor de influenţat prin muzică. NPD profită de această "slăbiciune" şi încearcă să-şi deschidă, astfel, porţi prin care să racoleze susţinători. Pentru aceasta, cred reprezentanţii asociaţiilor de consiliere şcolară, e nevoie ca elevii să primească, în şcoli, îndrumare cu privire la modul în care se pot feri de agresivitatea propagandei neo-naziste.


Ştirea legată de existenţa unei reţele de informare mutuală a deţinuţilor neonazişti şi extremişti de dreapta în penitenciare germane a stârnit vii reacţii, îngrijorări, controverse. Informaţia a fost difuzată în perioada premergătoare debutului procesului intentat la München aşa-zisei „Subterane Naţional - Socialiste” - grup terorist neonazist care, timp de aproximativ un deceniu, a comis cel puţin zece asasinate. 

Reţeaua a funcţionat sub acoperirea unei asociaţii de ajutorare reciprocă în cadrul penitenciarelor. În fapt, însă, diverşi deţinuţi de extremă-dreapta au întreţinut, din interiorul penitenciarelor, legături clandestine inclusiv cu apropiaţi sau complici ai deţinuţilor provenind din „Subterana Naţional-Socialistă”. 

Reţeaua respectivă a înlocuit „Organizaţia pentru ajutorarea deţinuţilor politici naţionali şi a rudelor lor”, interzisă, cu un an şi jumătate în urmă, de ministrul federal de interne, Hans-Peter Friedrich. 
Ministrul regional al Justiţiei din landul Hessa, Jörg-Uwe Hahn, a confirmat autenticitatea informaţiei. Pe de altă parte, referitor la reţeaua respectivă, experţi germani au insistat asupra faptului că „Subterana naţional-socialistă” a reprezentat doar „vârful unui aisberg”, în realitate fiind vorba „de sisteme de reţele multiple, interconectate, suprapuse, ori juxtapuse, în speţă de un întreg sistem de reţele şi de mafii”
.


Conform informaţiilor din mediile Poliţiei, reţelele extremei-dreapta din sistemul penitenciar german sunt vechi, apărând în anii 1960. Contactele dintre membrii extremei-dreapta aflaţi în detenţie se realizau prin intermediul corespondenţei şi a micii publicităţi, unde se opera cu un sistem de coduri şi simboluri. Nu în ultimul rând, simbolistica se regasea în tatuaje, care conţineau informaţii importante despre neonazişti - fenomenul fiind, încă, de actualitate.
 

Potrivit ministrului regional al Justiţiei din landul Hessa, premiza autorităţilor este că extrema-dreapta a încercat să formeze structuri atât la nivel regional, cât la nivel naţional, folosind, în acest scop, toate mediile - de la cel şcolar, la cel al penitenciarelor .

“Antantă” germano-rusă la Hanovra


Partenerul Târgului de la Hanovra este, în acest an, Rusia. Schimburile economice germano-ruse au ajuns la un nivel fără precedent - potrivit statisticilor Uniunii Economiei Germane, volumul comercial bilateral a ajuns, în 2012, la nivelul-record de peste 80 de miliarde de euro. Pe de altă parte, însă, raporturile dintre cele două ţări sunt marcate de divergenţe politice. 
Parteneriatul cu Federaţia Rusă în cadrul Târgului de la Hanovra are loc la momentul potrivit, a subliniat cancelarul federal Angela Merkel, întrucât, în prezent, în Germania are loc "Anul Rusiei", iar în Rusia "Anul Germaniei". Afirmaţia face parte din mesajul de salut al cancelarului german, postat pe pagina internet a Târgului, a cărui deviză este în 2013 "Germania şi Rusia - împreună la edificarea viitorului".

Întâlnirea Merkel-Putin în atmosfera informală a Târgului de la Hanovra a fost umbrită de probleme politice. Guvernul german s-a declarat îngrijorat de acţiunile întreprinse de autorităţile ruse împotriva unor fundaţii politice germane care au reprezentanţe la Moscova şi St. Petersburg. Organele ruseşti au controlat numeroase organizaţii neguvernamentale, între care Fundaţia Konrad Adenauer, apropiată de Uniunea Creştin Democrată (CDU), şi Fundaţia Friedrich Ebert, apropiată de Partidul Social Democrat (SPD). În cursul controalelor au fost confiscate temporar computere şi documente. Angela Merkel a precizat, în acest sens, la întrevedere oficială cu Vladimir Putin ocazionată de deschiderea târgului de la Hanovra: 
"Rusia se sprijină pe resursele sale naturale şi pe marile investiţii în infrastructură. Dar Rusia vrea să se diversifice şi ne dorim să-i fim utili. Vorbim despre inovaţie, despre cercetare, despre dezvoltare şi educaţia tinerilor energici, orientaţi spre viitor şi interesaţi în a ridica nivelul de trai al populaţiei Rusiei. Avem convingerea că succesul acestui demers este direct legat de existenţa unei societăţi civile active. Şi, a completat Merkel, "pentru a reuşi trebuie să oferim şanse reale organizaţiilor non-guvernamentale, inclusiv numeroaselor asociaţii pe care, în Germania, le cunoaştem ca motoare inovative"
.
Într-un interviu acordat înainte de sosirea la Hanovra, Vladimir Putin a afirmat că nimeni nu interzice funcţionarea respectivelor ONG-uri: "Cerem doar ca acestea să admită că, folosind bani din străinătate, fac activităţi politice"
. Conform noii legislaţii ruse, astfel de asociaţii devin automat "agenţi străini" şi trebuie să se declare şi înregistreze ca atare.

Controversele politice actuale nu afectează, însă, intensele schimburi economice dintre Rusia şi Germania. În mai puţin de un deceniu, Rusia este pentru a doua oară (după 2005) ţara partneră a Târgului Industrial de la Hanovra - cel mai mare târg de profil din lume. 
Anul acesta, Rusia participă cu un număr-record de expozanţi - peste 100 - între care Gazprom, compania de căi ferate a Rusiei şi UralVagonZavod, un mare producător de tancuri, vagoane şi tractoare. 
Proiecte proprii prezintă de asemenea o serie de regiuni ruseşti, între care Leningrad, Tula şi Novosibirsk. Unul dintre proiecte se referă la parcul de agrement "Rossiia", care urmează a fi amenajat la Domodedowo, în apropiere de Moscova. Prioritare sunt pentru Rusia, la Târgul de la Hanovra, energia, construcţia de maşini, automatizarea industrială şi noile materiale de producţie. 

"Rusia este un membru important al G8, are un rol determinant în schimbarea parametrilor energetici, prin livrările sale de gaze, şi doreşte să îşi modernizeze propriul sector industrial. Or de învăţat, Rusia poate învăţa multe de la Germania"
 a precizat Jochen Köckler, şeful târgului de la Hanovra.

FLASH. OPINII DE PRESĂ
Război contra „plutocraţiei”


Preşedintele Franţei, Francois Hollande, a declarat război „plutocraţiei”, cerându-le politicienilor să-şi prezinte public averile: case şi apartamente, automobile, carnete de economii, bijuterii. Toate acestea pentru a recuceri încrederea locuitorilor Hexagonului, cutremuraţi nu atât de averile şi conturile secrete ale fostului ministru al finanţelor, Jerome Cahuzac, cât de faptul că tocmai socialiştii pot fi dornici de îmbogăţire cu riscul depăşirii limitelor legalităţii. 
Ziarul Libération dezavuează această acţiune impulsivă de „dezbrăcare”, îi pune sub semnul îndoielii eficienţa şi mai ales, capacitatea de a „injecta” morala în corpul clasei politice, astfel încât carenţe ei să fie definitiv remediate.
Cum se va însănătoşi atmosfera politică după ce ofensiva transparenţei a scos la iveală că în guvernul socialist al Franţei se află 9 milionari? - se întreabă cotidianul Sud Ouest, remarcând că modul de desfăşurare al „operaţiunii” nu ţine cont de provenienţa averilor, încurajând doar suspiciunile.


Aşa-numita „dezbrăcare la piele” a clasei politice franceze reţine şi atenţia cotidianului Frankfurter Allgemeine Zeitung., care sonsideră că extrem de grav este caracterul populist al ofensivei. 

Europa nu duce lipsă de populism în actualul moment. Unul din cei mai agresivi promotori ai acestui stil politic se află la Budapesta. Frankfurter Allgeimene Zeitung publică un amplu interviu cu Victor Orban. Scandaloasele modificări aduse de guvernul său Constituţiei îi alertează chiar şi pe unii dintre membri Partidului Popular European, încât nu mai ţin cont de solidaritatea de grup, din care partidul Fidesz face parte. Unul dintre răspunsurile şocante date de Viktor Orban : „Ungaria nu are nevoie de băieţi amabili”. Viktor Orban consideră că Ungaria trebuie să înoate împotriva curentului pentru a se salva.

Situaţia Ungariei, care pune la grea încercare răbdarea Europei. Că Viktor Orban îşi manifestă cu cerbicie refuzul de a reveni la regulile democraţiei se datorează şi faptului că Partidul Popular European - din care Fidesz este parte - nu se desolidarizează vizibil şi eficient de acţiunile Budapestei, relevă Die Presse, adăugînd că, de fapt Comisia, nu are la dispoziţie metodele prin care să-l penalizeze pe premierul ungar. Astfel, este cu putinţă ca, în inima Europei, să apară o dictatură, la a cărei naştere Bruxelles-ul asistă neputinicios, apreciază Neue Osnabrücker Zeitung, deplângând absenţa mijloacelor coercitive. Că apriga doamnă Reding, Comisar al Uniunii Europene pe Justiţie, s-a referit la utilizarea in extremis a „bombei atomice juridice”, altfel spus a măsurilor care se pot solda cu excluderea de facto a unei ţări din cadrul Uniunii, cum precizează Süddeutsche Zeitung, nu-l impresionează pe Viktor Orban, care în luna mai, în plenul Parlamentului European se încumetă să dea din nou cu tifla criticilor săi, scrie Tagesspiegel.

Cât de serios poate fi apreciată noua formaţiune, apărută pe scena politică germană din solul secătuit - inclusiv politic - al crizei? Partidul „Alternativă pentru Germania” a stârnit cele mai diverse comentarii. A fost emisă şi ideea că acum are şi Germania o formaţiune cu adevărat populistă – care, însă, ar putea scădea, în toamnă, numărul votanţilor actualei coaliţii, fragilizând drastic poziţia Angelei Merkel -  consideră, la Moscova, cotidianul Kommersant. 

Stângăciile, lipsa de sensibilitate, obstinata cramponare de „litera legii” manifestată de Tribunalul din München în pregătirea procesului intentat Subteranei Naţional Socialiste - expresie a extremei dreapta, a neonazismului - au alimentat atitudinile resentimentare faţă de Germania, în general. Cazul reţine din plin atenţia presei. Decizia aceluiaşi tribunal münchenez (în urma unei sentinţe a Curţii Constituţionale) de a amâna data începerii procesului - cu motivaţia de a pregăti mai bine desfăşurarea acestuia şi a facilita prezenţa presei - ar putea fi, în egală măsură, salvatoare şi păguboasă, consideră Süddeutsche Zeitung. Păguboasă, întrucât dezvăluie handicapurile organizatorice şi de concepţie ale magistraţilor, fiindcă pune la grea încercare răbdarea şi sentimentele rudelor şi familiilor victimelor. Salvatoare, întrucât îi oferă tribunalului ocazia de a aprofunda problematica, de a aborda calm şi bine pregătit cazul şi de a reflecta asupra erorilor organizatorice.

Dacă Mitteldeutsche Zeitung întrevede şi şansa ca, de astă dată, procedurile de acreditare a ziariştilor să ţină cont de interesele reprezentanţilor turci şi kurzi ai presei, Frankfurter Allgemeine Zeitung exprimă temeri faţă de nedorita luptă care s-ar declanşa între jurnalişti pentru a nu rata participarea la proces - în acest sens, fiind nevoie de acreditare.

 Pentru cotidianul berlinez Tagesspiegel, decizia amânării procesului pare scandaloasă.

În altă ordine de idei, un studiu UNICEF relevă faptul că, deşi copiii şi tinerii din Germania sunt foarte competitivi, aceştia nu sunt fericiţi - ceea ce este exptrem de trist, afirmă Nordbayerische Kurier, încercând să depisteze cauzele acestei situaţii. Psihologii consideră că tinerii şi copiii sunt prea intens stimulaţi, că în direcţia lor sunt îndreptate aşteptări escesive, ceea ce-i privează de a fi „lipsiţi de griji” şi „senini”. Cum de este posibil ca în ţări mult mai sărace copiii să se simtă mai bine?- se întreabă Donaukurier, ajungând la aceeaşi concluzie. Din dorinţa de a le face cât mai mult bine, părinţii le alterează copiilor bucuria de a fi, pur şi simplu, trăitori ai vârstei lor. Neue Presse întrevede şi un alt motiv al „nefericirii” celor mici şi celor tineri: excesiva tutelare - şi, completează Neue Deutschland, presiunea permanentă exercitată asupra lor pentru a fi competitivi şi performanţi în toate, cu orice preţ. 
Eşecul din Bundestag al unui proiect de lege stipulând introducerea de cote obligatorii de reprezentare a femeilor în conducerile întreprinderilor a stârnit ample comentarii. Ziarului Westdeutsche Zeitung consideră că au triumfat, în acest domeniu, lozincile goale.

Pentru Badische Zeitung, decizia majorităţii parlamentare de centru-dreapta de a respinge acea cotă obligatorie echivalează cu „stagnarea” în materie de promovare a femeilor în managementul companiilor.

Evaziunea fiscală, în centrul interesului


Germania are o nouă mare problemă: cum să lupte împotriva evazioniştilor fiscali. Subiectul s-ar putea transforma, în acest an electoral, în temă de campanie - dar şi în prilej de reformare a unui întreg sistem care legalizează autodenunţul ca portiţă deschisă evazioniştilor pentru a nu ajunge după gratii. 

Elveţia are, la rândul ei, întrucât oferă adăpost banilor străini, punându-I la adăpost de fiscul ţării de provenienţă.

Nici Bruxelles nu este scutit de dileme. În combaterea crizei - care nu promite să ia sfârşit foarte repde - trebuie înfruntată poziţia Germaniei, care pledează cauza menţinerii politicii de austeritate.

În Franţa, aşa-numita lege a căsătoriei pentru toţi - care oferă homosexualilor posibilitatea de a-şi uni destinele în faţa ofiţerului stării civile şi de a adopta copii - a generat vehementa nemulţumire a unei părţi a populaţiei faţă de politica preşedintelui François Hollande.
Cu totul nedorită, chiar combătută vehement de opinia publică - aceasta putându-se dovedi chiar mai puternică decât decizia Parlamentului, apreciază Le Figaro - este legea privind căsătoriile între homosexuali.

Împotrivirile populare sunt zadarnice atâta timp cât legea va doar va  consfinţi ceea de nu doar în Franţa sar şi în alte ţări ale Europei, a devenit un fapt firesc, precizează  Libération.

Der Stern subliniază că, în schimbul unor sume variabile - dar, oricum, substanţiale - evazioniştii fiscali pot rămâne în libertate, ptactic nepedepsiţi.

Preţul libertăţii este variabil şi deloc mic. În 20 martie, preşedintele clubului FC Bayern a trebuit să achite 5 milioane de euro. Ştirea a apărut la scurtă vreme după ce şeful clubului de fotbal s-a autodenunţat, recunoscând evaziunea fiscală şi achitând o altă fabuloasă sumă spre a evota detenţia. Ştirea - consideră Süddeutsche Zeitung - este de-a dreptul explozivă.

Scandalul este amplificat de un alt fapt care, în perioade de normalitate, ar fi putut părea inofensiv. Tot FC Bayern, contra sumei de 37 de milioane de euro, îl cumpără, de la clubul de fotbal din Dortmund, pe jucătorul naţionalei Mario Göetze. Chiar dacă preşedintele FC Bayern nu are legătură directă cu această tranzacţie, sumele aflate în joc depăşesc capacitatea de înţelegere şi forţa de imaginaţie a cetăţeanului de rând - deşi cazul nu este singular, putând chiar fi considerat simptomatic pentru un sistem care le oferă portiţe „legale” de salvare celor care încalcă legile fiscale, subliniază Südkurier.
Meritele profesionale ale celui care s-a autodenunţat după ce un nou compact-disc cu datele „infractorilor” a ajuns din ţara cantoanelor, pe căi ascunse, în mîinile autorităţilor germane, rămân nealterate.

Prestigiul moral al preşedintelui de club este în schimb ştirbit. Frankfurter Allgemeine Zeitung pledează cauza anularea procedeului de autodenunţare ca instrument de reabilitare morală. 

Un motiv suficient pentru ca Die Welt, situându-se de partea contribuabililor oneşti - printre care se numără şi bogaţi - să recomande elitelor declanşarea unei ofensive în favoarea unui sistem de impozitare mai echitabil, fără a mai recurge la serviciile unor consilieri financiari particulari versatili, dar la avantajele unei dezbateri publice care să ofere răspuns şi unei întrebări formulate de Aachener Zeitung: cum va putea statul zădărnici evaziunea fiscală comise de unii dintre aleşi?

"Pagubele pe care le-a produs Hoeneß sunt enorme" scrie Frankfurter Rundschau, care consideră că scandalul "îi dăunează în primul rând lui Hoeneß însuşi, care avea imaginea germanului model. O imagine care acum nu este doar pătată, ci aruncată în absurd". 

Frankfurter Rundschau continuă: "Hoeneß a dăunat însă şi clubului său, pe care l-a prezentat mereu drept un exemplu de corectitudine, arătând cu degetul către răul existent în fotbalul din lume. Este o pagubă şi pentru fotbalul german, a cărui bună reputaţie a fost mereu întreţinută de simbolul integrităţii, Hoeneß".

La rândul său, cotidianul Freie Presse comentează: "Lăcomia anulează raţiunea. Nu există nici o îndoială că Hoeneß a comis evaziune fiscală, de vreme ce s-a autodenunţat. Justiţia va decide dacă gestul său a fost voluntar sau dacă a încercat până în ultima clipă să salveze ceea ce mai putea fi salvat. Hoeneß a pierdut renumele de far călăuzitor al fotbalului german şi de bun samaritean al naţiunii. A pierdut lucrurile cele mai importante: credibilitatea şi integritatea". 

Süddeutsche Zeitung se referă la modalităţile prin care marii bogătaşi ai lumii îşi ascund averile de fisc. Divulgările vizează nu mai puţin de 170 de ţări şi 130.000 de persoane. Printre numele germane se numără cel al defunctului Gunter Sachs – iar printre cele ruseşti, oligarhul Mihail Fridman; spaţiul asiatic este “reprezentat” prin fiica fostului dictator filipinez, Imee Marcos.

Urmele evaziunilor duc în diverse paradisuri fiscale, precum insulele Virgine Britanice. Divulgările afectează nu numai numeroase  bănci şi personalităţi din lumea de afaceri, ci şi politicieni, miniştri, demnitari şi ar putea antrena demisii spectaculoase dacă nu şi căderi de guverne.

Potrivit informaţiilor, e posibil ca mari bănci precum Deutsche Bank, din Germania şi UBS, din Elveţia să le fi facilitat clienţilor accesul la firm- fantomă din astfel de oaze fiscale.

Extrem de serioasă pare a fi situaţia pentru guvernul francez. Grav zdruncinate de o afacere de mare corupţie şi evaziune la nivel înalt, având pe tapet numele fostului ministru al bugetului, Cahuzac, guvernul preşedintelui François Hollande intră din nou sub reflectorul acuzelor.

În urma divulgărilor, s-a aflat că, împreună cu alţi acţionari, trezorierul campaniei electorale a lui François Hollande, Jean-Jacques Augier, şi-a creat, în 2005, în oaza fiscală a insulelor Cayman,  prin Holdingul său Financiar, Eurane, întreprinderea International Bookstores, după cum relevă cotidianul parizian Le Monde. Trei ani mai târziu, Jean-Jacques Augier şi-a înfiinţat o firmă în acelaşi paradis fiscal.

Trebuie precizat că acest „offshore leaks”, după cum li s-a spus dezvăluirilor de informaţii bancare, e un fenomen de o amploare globală şi de dimensiuni fără precedent. Este vorba de cea mai mare scurgere de date confidenţiale din istorie.

Oricât ar fi de greu să fie identificată soluţia, aceasta trebuie să apară, mai ales în vremuri de criză, subliniază Rheinpfalz. Una dintre coordonatele ei ar fi semnarea unui acord fiscal germano-elveţian. În caz contrar, toţi contribuabili cinstiţi se vor simţi înşelaţi, apreciază Der Standard. Iar cei care cred că procurarea pe căi ilicite a unor CD-uri conţinând numele “păcătoşilor” este preferabilă semnării unui acord bilateral între cele două ţări, se înşeală, este concluzia ziarului Neue Zürcher Zeitung. Ziarul elveţian exprima temerea că, în vârtejul consternării morale declanşat de şeful clubului de fotbal Bayern, băncile elveţiene se vor vedea, la rândul lor, ţintuite la stâlpul infamiei. Iar Germania va putea, astfel, să-şi impună în Uniunea Europeană şi la OECD modelul „impozitului global”.
Un motiv suficient pentru majoritatea comentatorilor pentru a pleda cauza unei dezbateri calme, la obiect, pentru schimbarea legii - nicidecum, aşa cum cu  constată Rhein Neckar Zeitung, pentru o “hiperventilare” emoţională şi politică a temei în scopuri electorale. Independent de apelul la calm şi obiectivitate, un sentiment latent de revoltă şi frustrare se conservă în mentalul colectiv al  europenilor din ţările confruntate masiv cu rigorile crizei şi ale politicii de austeritate. Creşterea economică scontată nu s-a produs, subliniază Die Welt, şi avertizând că panica şi frustrarea nu sunt recomandabile.

Barroso nu ezită să se revolte împotriva cursului politic de austeritate al Angelei Merkel, secondat fiind de preşedintele Consiliului UE, Van Rompuy, precizează Süddeutsche Zeitung. 
Libération sesizează o modificare a strategiei de combatere a crizei şi la nivelul FMI, unde adepţii politicii de austeritate şi economisire au pus surdină exigenţelor formulate vehement până nu demult. “Dogma se fisurează iar certitudinile se clatină” precizează ziarul francez.

Nu trebuie aşteptate, însă, nici schimbarea cu 180 de grade a strategiei şi nici o spectaculoasă înviorare economică a spaţiului euro, precizează Wedomosti, evidenţiind dificultăţile existente în soluţionarea crizei.

Modelul german de combatere a crizei datoriilor devine din ce în ce mai impopular, rezultă din comentariile apărute îm ziarele spaniole El Mundo şi El Pais.

Deşi pare firesc ca în Italia mai niciodată un guvern să nu-şi poată duce la capăt mandatul, ceea ce se petrece acum în peninsulă echivalează cu o declaraţie de faliment a elitelor politice ale ţării, consideră Die Presse.  Spectacolul politic public demonstrează că deloc onorantele aşa-zise negocieri în jurul mandatului prezidenţial nu au, practic, legătură cu interesele de stat - dar cu  calcule şi jocuri politicianiste. Situaţia Italiei nu ar fi tragică, nici foarte gravă dacă ţara, aflată în degringoladă ,nu ar fi a treia putere economică a Uniunii Europene, subliniază Le Monde.

Cotidianul Tageszeitung analizează evenimentele politice din Italia, legate de realgerea lui Giorgio Napolitano în funcţia de preşedinte al republicii, după ce, iniţial, declarase că vârsta înaintată - 87 de ani - nu îi permite să-şi continue activitatea la un astfel de nivel. "La marginea ridicolului: Un om în vârstă de aproape 88 de ani este forţat să accepte încă un mandat de preşedinte pentru că stânga politică italiană este incapabilă să îşi impună un nou candidat, în pofida forţei sale numerice din Parlament" precizează, ferm, ziarul berlinez.

La situaţia politică din Italia se referă şi Hannoversche Allgemeine Zeitung, care comentează: "Republica italiană se află în faţa celei de-a 62-a tentative de formare a unui guvern de la încheierea războiului. Acesta este, totuşi, un semnal de alarmă. Nestatornicia guvernelor a devenit o tradiţie tristă în Italia. Vidul momentan de putere de la Roma are însă o nouă şi ameninţătoare dimensiune. Dacă grava criză a datoriilor cu care se confruntă ţara va duce la prăbuşirea sistemelor financiare ale Italiei, Europa se va confrunta cu falimentul unui stat care va rupe orice plasă de salvare financiară. O colaborare a partidelor politice din Italia n-a fost nicicând mai necesară decât acum".


Atât preşedintele Comisiei Europene, Jose Manuel Barroso, cât şi preşedintele Parlamentului European, Martin Schulz au reacţionat pozitiv în urma realegerii lui Giorgio Napolitano ca preşedinte al Italiei. De la Bruxelles, Barroso a declarat că acest lucru survine într-un moment decisiv al integrării europene. La rândul său, într-un interviu acordat cotidianului "Tagesspiegel am Sonntag", Martin Schulz a declarat că îi este recunoscător lui Napolitano că s-a răzgândit, acceptând într-un final să candideze pentru funcţia de preşedinte. "Prin realegerea lui Napolitano s-ar putea reveni la stabilitate nu doar în Italia, ci şi în întreaga Europă", a spus politicianul social-democrat german.

Din frustrări şi fanatism se compune primejdioasa mixtură a combustibilului ce alimentat actele teroriste, consideră De Volkskrant. Ziarul olandez evidenţiază şi dilema în care se află America în lupta sa împotriva acestui flagel: dacă acţionează ca în Irak şi Afganistan, atrage ura islamiştilor. La fel, dacă nu intervine unde irlamiştii sunt angrenaţi în conflicte.

Un exemplu ar putea fi Cecenia. Or, Nesawissimaja Gaseta îşi manifestă nedumerirea de ce FBI nu a acordat atenţia cuvenită avertismentelor lansate de serviciile interne de informaţii din Rusia. Dacă, legat de terorişti, nu va fi depăşită distincţia între ai„noştri” şi “ai voştri”, lupta împotriva acestui flagel va fi aidoma celei a lui Don Quijotte cu morile de vânt, concluzionează ziarul. 
SUA continuă să fie o ţintă, chiar dacă unii analişti nu cred în posibilitatea luptei antiteroriste manu militari. „Superputerea americană”, relevă în context Nürnberger Nachrichten, „rămâne inamicul public numărul unu al terorismului islamist”.
Die Welt precizează că societăţile deschise vor trebui să se obişnuiască,  treptat, cu ideea că „forţele totalitare vor continua, timp de câteva decenii, să le ameninţe”. Unicul remediu ar putea fi, potrivit ziarului, o atitudine care să cuprindă, în egală măsură, vigilenţă şi destindere. Este nevoie de vigilenţa cetăţenilor şi autorităţilor ca să se poată evita ce se mai poate evita. Este necesară şi relaxarea, întrucât societăţile deschise nu trebuie să renunţe la stilul lor de viaţă, la manifestări sportive sau alte petreceri, dacă extremiştii reuşesc, totuşi, să le lovească. 
Făcând trimitere la crimele în masă săvârşite de un extremist de dreapta norvegian, şeful guvernului din Oslo a declarat: „Răspunsul nostru este: mai multă democraţie, mai multă deschidere, mai multă omenie. Aceasta e pedeapsa capitală pentru terorişti".
Suveranul Pontif, premiere la Vatican şi “temeiuri de uimire”
Seria surprizelor a debutat cu retragerea bruscă a Papei Benedict al XVI-lea de la conducerea Vaticanului şi a continuat, în varii forme şi registre, copios comentate, la nici 24 de ore după ce fumul alb se înălţase tremurător în văzduh din hornul Capelei Sixtine.

Totul este posibil dar ,în acelaşi timp, la Roma nu poţi fi sigur de nimic, scrie editorialistul cotidianului Frankfurter Allgemeine Zeitung, mizând aprioric pe şansa ca Francisc I să marcheze un nou început în istoria Vaticanului. 
Premizele există: cardinalii au izbutit ca după doar cinci runde să cadă la înţelegere, ceea ce este o premieră. Şi tot o premieră este alegerea unui prelat de la “capătul lumii”, drept cap al Bisericii Catolice. 

Este pentru prima oară că un iezuit ajunge pe Sfântul Scaun. Fostul arhiepiscop de Buenos Aires, Jorge Mario Bergoglio, a conştientizat şi valorizat aceste elemente identitare, ca şi împrejurările deosebite ale alegerii sale, alegând numele Papal Francisc I. Sfîntul patronim, Francesco d'Assisi, se dăruise la vremea lui întru totul apărării şi ajutorării celor săraci. Noul papă i-a urmat  exemplul încă din perioada în care era arhiepiscop al capitalei argentiniene.

Neobişnuit a fost şi îndemnul adresat de noul papă, sutelor de mii de credincioşi întruniţi în Piaţa Sfântul Petru, de a se ruga pentru el. Toate aceste particularităţi sunt interpretate de presă drept semne ale unei iminente înnoiri a Bisericii Catolice sub noul Pontifex Maximus.

Francisc I oferă suficiente temeiuri de uimire. Pentru curia romană el ar fi prea de stînga, pentru cârtitorii din Biserică, ar fi prea în vârstă spre a duce la bun sfîrşit o misiune înnoitoare. Identitatea sa latino-americană are ceva senzaţional. La fel, şi ofensiva sa declarată împotriva sărăciei, a corupţiei, atestată, între altele, şi refuzul de a fi circulat cu limuzina la Buenos Aires, pe măsura înaltului rang deţinut în ierarhia eclesiastică, relevă Rhein Nektar Zeitung.

Retragerea lui Benedict al XVI-lea de la Vatican a dus la o uşoară desacralizare a aurei Supremului Pontif, afirmă Die Welt, semnalând că şi îndatoririle noului Papă sunt, pe alocuri, atât de prozaice încât nu favorizează deplina manifestare a fervorii credinţei. De aceea este posibil ca Francisc I să încredinţeze Curiei Papale unele îndatoriri spre a se putea dărui fără oprelişti, componentei spirituale a misiunii sale. Căci importante nu sunt ierarhiile, în jurul cărora europenii poartă prea multe dispute, ci credinţa în Dumnezeu, conchide ziarul. 

Va avea Francisc I forţa şi răgazul necesare spre a reaprinde în sufletele europenilor, fervoarea religioasă - se întreabă ziarul lituanian Lietuvos Rytas. Cât de grea este această misiune, subliniază şi cotidianul francez La Croix. 

Oricât de mare este bucuria stârnită de alegerea noului Papă, nu trebuie uitat că nici el nu poate face minuni, scrie Leipziger Volkzeutung. Nu trebuie uitat nici că în postura sa de arhiepiscop, Bergoglio s-a opus legalizării căsătoriilor între homosexuali, că se cantonează pe poziţii conservatoare în chestiunile legate de familie, atrage atenţia Saarbrücker Zeitung, semnalând că, altminteri, nici nu ar fi putut obţine din partea cardinalilor conservatori, din conclav, numărul necesar de voturi spre a ajunge Papă.

Pentru El Pais este limpede că nimeni nu se putea aştepta la alegerea unui revoluţionar la conducerea Vaticanului.


Totuşi, calităţile lui Francisc I, disponibilitatea sa de a dialoga, corectitudinea sa, ar putea fi aşii pe care la momentul oportun, i-ar putea scoate din straiul său papal, spre a îndrepta lucrurile în direcţia potrivită. 

Chiar dacă tot mai numeroşi sunt semenii ce-şi îndreaptă privirile spre Roma, de unde imaginile care ne parvin sunt cutremurător de frumoase, tot mai puţini sunt cei care urmează cu adevărat învăţăturile Bisericii şi ţin cont de preceptele Vaticanului. Oamenii sunt mai degrabă mânaţi de dorinţa de a asista la un spectacol decât de cea de a fi iniţiaţi în misterele credinţei. De aceea, Francisc I va trebui, în răgazul ce-i este dat, să arunce punţi între Biserică şi oameni, conchide Süddeutsche Zeitung.

Ameninţări: Coreea de Nord şi forţa teroriştilor islamişti sirieni 


În „plin delir al dictatorului nord-coreean” care, „ca un derviş găseşte permanent noi mijloace de escaladare” a conflictului, „Kerry vrea să dezamorseze criza coreeană” comentează Süddeutsche Zeitung.

Alte ziare, precum berlinezul Die Welt, se întreabă - deopotrivă cu serviciile secrete americane şi cu mulţi comentatori şi oameni politici de peste ocean - care sunt armele teribile şi necunoscute de care ar mai putea dispune dictatorul din Phenian.

Între timp, China nu s-a hotărât să dea curs solicitărilor de la Washington de a pune capăt tensiunilor fără precedent iscate de ameninţările cu atacuri atomice – la rândul lor, fără egal - ale protejaţilor Beijingului de la Phenian.

Frankfurter Allgemeine Zeitung precizează că „Washingtonul a avertizat Phenianul, cerându-i să se abţină de la noi provocări”. Cât de periculos este regimul condus de Kim Jong-un? Ziarul Die Welt evidenţiază o alarmantă posibilitate - pe larg evocată în Statele Unite după divulgarea în Congres a unei depeşe a serviciilor secrete, potrivit cărora Phenianul ar dispune  de rachete cu rază medie de acţiune, capabile să transporte la ţintă ogive nucleare. 

Presa insistă şi asupra unui alt subiect major al discuţiilor purtate în grupul G-8 - soarta Siriei. Conform Süddeutsche Zeitung, momentul intervenţiei în această ţară este un element esenţial. Destinul sirian ar fi fost pecetluit iar ţara va pieri, „exsanguinată” întrucât, de partea răsculaţilor, s-au implicat masiv islamiştii, inclusiv cei din gruparea teroristă a reţelei al Qaida. Occidentului îi mai rămâne doar să asiste pasiv la istovirea Siriei într-un război civil care, „prin mutaţie genetică, a devenit o tumoare cancerigenă”.
Potrivit Süddeutsche Zeitung, revendicările iniţiale, perfect  justificate - precum „libertate, dreptate, demnitate”, adresate unui tiran devenit răul personificat, Bashar el Assad - au declanşat, din pricina acestei mutaţii, un „conflict fratricid în care, între timp, mai există doar prea puţini dintre cei buni”. Îmbătat de „euforia” generată de răscoala siriană, occidentul politic şi mediatic „a trecut sub tăcere, mult prea multă vreme” această cancerigenă mutaţie islamistă care a compromis speranţele de democratizare a Siriei, precizează cotidianul. Potrivit aceleeaşi publicaţii, concomitent, s-a întreţinut „himera unei posibilităţi de rezolvare a crizei prin intervenţie” occidentală. În fapt, în Siria, o jumătate de duzină de puteri orientale - inclusiv cele regionale, precum Iranul şi Arabia Saudită - îşi pun la lucru forţele, întreţinând, pe lângă războiul civil, un război suplimentar, purtat prin mutări pe aceiaşi disputată tablă siriană de şah.

Pro şi contra: Doamna de Fier şi moştenirea sa

A schimbat faţa Marii Britanii, mersul lumii, a lăsat o moştenire politică efervescentă: Margaret Thatcher. Şi post mortem, personalitatea fostei Doamne de Fier polarizează spiritele. 

Baroana of Kesteven, Margaret Hilda Thatcher, cea care a guvernat Marea Britanie din 1979 pînă în 1990, bătând toate recordurile în materie de longevitate politică, prima femeie premier a Regatului Unit a creat, prin stilul săi de a acţiona, o ideologie politică  vitală şi pragmatică.

Supranumită Doamna de Fier, a polarizat spiritele ca niciunul din predecesorii contemporanii şi urmaşii ei autohtoni şi europeni. Presa care evocă memoria şi faptele sale este, evident, sub imperiul fascinaţiei pe care, post mortem, Lady Thatcher continuă să o exercite.
La Londra, The Independent subliniază că, deşi conduce, la rândul său, conservatorii britanici, actualul premier englez, David Cameron, nu este capabil să urmeze modelul predecesoarei sale, Margaret Thatcher, întrucât are "mâinile legate de alianţa sa guvernamentală cu democrat-liberalii" şi de obiecţiile lor împotriva politicii neoliberale a thatcherismului.

 Trecîndu-i în revistă faptele şi stilul, Die Welt o coboară de pe piedestal pe Margaret Thatcher, o aduce la nivelul bunului simţ comun, atribuindu-i o înţelepciune, o inteligenţă specifică unei bune gospodine care, fără vorbă multă, ştie exact ce are de făcut, ia decizii rapide şi trece imediat la treabă. Rezultatul este bun, după unii - rău, după alţii.

Nici nu se putea altfel, de vreme ce la mijloc se află o ideologie ce-i aparţine întru totul fostei şefe a guvernului britanic, purtându-i numele: thatcherism, deduce Tageszeitung. Margaret Thatcher este răspunzătoare pentru zdrobirea sindicatelor, ruina sectorului public - cu precădere, a sistemului naţional de asistenţă medicală. Speranţa ca o femeie ajunsă la conducerea unei mari naţiuni să favorizeze şi adieri feministe în spaţiul politicii a rămas neîmplinită. 

În timp ce unele publicaţii se raportează cu veneraţie la Margaret Thatcher, altele se raportează extrem de critic la Doamna de Fier, anatemizând-o, sesizează Mittelbayerische Zeitung, încercând să se poziţioneze echidistant: 

Totuşi, Marea Britanie este azi departe de a avea alternativă la thatcherism, după ce promisiunile laburiştilor au fost îngropate sub un gigantic munte de datorii, apreciază Neue Zürcher Zeitung.

Aceasta fiindcă, subliniază Le Figaro, contribuţia Doamnei de Fier nu constă doar în salvarea, în epocă, a Regatul Unit de la prăbuşire economică, dar în moştenirea pe care a lăsat-o, ce depăşeşte atât graniţele ţării în care a fost prim ministru, cât şi frontierele ideologice: democraţiile occidentale se pot din nou impune dacă se orientează după idei clare şi acţionează cu intransigenţă şi fermitate.

La polul opus se situează ziarul Libération, afirmând că, prin „ideile ei fixe” Margaret Thatcher a generat o ideologie care, în pofida unor eşecuri, încă mai înfloreşte. Cotidianul francez menţionează că actuala criză este şi o criză a thatcherismului.

Impresia împărtăşită şi de publicaţia moscovită Wedomosti care consideră politica economică a Doamnei de Fier o bombă cu ceas care a explodat câteva decenii mai târziu.  Năvala unui capitalism neînfrânat împotriva căruia azi se revoltă nu doar indignaţii de profesie, dar şi majoritatea economiştilor, îşi află originile în politica iniţiată de Margaret Thatcher, scrie De Morgen. 
Rolul deţinut de Margaret Thatcher, alături de Ronald Reagan, în lupta împotriva sistemului comunist - soldată cu prăbuşirea Cortinei de Fier - este mai puţin abordată de presă. În zona baltică, Latvjas Avize subliniază această trăsătură a Doamnei de Fier. Al cărei calibru politic rămâne, încă, unic şi de neegalat, subliniază cotidianul francez La Croix. 

Ziarul parizian Le Monde o critică şi se înclină totodată în faţa Doamnei de Fier, reliefând că Europa de azi trăieşte în continuare în baza modelului de Uniune Europeană proiectat de ea, ca „zonă a liberului schimb”.

Jerusalem Post o laudă pe Margaret Thatcher pentru un curs neoliberal care, urmat la Ierusalim, a avut darul de a stabiliza statul evreu într-o fază în care economia şi finanţele ţării erau în cădere liberă.

